title: Tomáš Vokoun

text: Kesäkuussa 2007, yhdeksän vuoden ja kahdeksan Predatorsissa pelatun kauden jälkeen Vokoun siirtyi Florida Panthersiin vaihdossa kolmeen varausvuoroon. Hän edusti Panthersia neljä kautta, joista yhdelläkään hänen joukkueensa ei päässyt pudotuspeleihin, mutta joina hänen omat tilastolukemansa lukeutuivat NHL:n parhaisiin muun muassa torjuntaprosentin ja torjuntojen määrän osalta. Parhaat torjuntaprosenttinsa hän saavutti kausina 2008–2009 ja 2009–2010, ensiksi mainitulla lukeman 92,6, jolla sijoittui NHL-maalivahtien tilastossa toiseksi, ja jälkimmäisellä lukeman 92,5, jolla sijoittui NHL-maalivahtien tilastossa kolmanneksi. Torjuntoja hänelle kertyi yhden kauden aikana enimmillään 2 033, mikä tapahtui kaudella 2007–2008, jolla hän oli eniten torjuntoja tehnyt NHL-maalivahti. Tuon kauden aikana hän myös pelasi toisen kerran urallaan NHL:n tähdistöottelussa.


title: Tomáš Vokoun

text: Heinäkuussa 2011, sopimuksensa Panthersin kanssa päätyttyä, Vokoun siirtyi vapaana pelaajana Washington Capitalsiin yksivuotisella, 1,5 miljoonan dollarin arvoisella sopimuksella. Hän pelasi kauden 2011–2012 aikana 48 runkosarjaottelua. Pudotuspeleissä hän ei päässyt pelaamaan yhtään ottelua nivusvamman vuoksi.


title: Tomáš Vokoun

text: Yhden Washington Capitalsissa pelatun kauden jälkeen Vokoun siirtyi kesäkuussa 2012 Pittsburgh Penguinsiin. Penguins antoi Capitalsille vaihdossa seitsemännen kierroksen varausvuoron . Vokoun teki Penguinsin kanssa kaksivuotisen, neljän miljoonan dollarin arvoisen pelaajasopimuksen.


title: Tomáš Vokoun

text: Vokoun pelasi NHL-kauden 2004–2005 peruuttaneen työsulun aikana kahdessa seurassa, HC Znojemští Orlissa Tšekin Extraligassa ja Helsingin IFK:ssa SM-liigassa. Hän pelasi SM-liigan runkosarjassa 19 ottelua torjuntaprosentilla 93,96. SM-liigan pudotuspeleissä hänen otteensa eivät kuitenkaan vakuuttaneet: hänen torjuntaprosenttinsa oli neljässä ottelussa 84,62 ja päästettyjen maalien keskiarvo 3,51. Ratkaisevassa puolivälieräottelussa Rauman Lukkoa vastaan hän torjui vain kolme laukausta kuudesta, jonka jälkeen maalille vaihdettiin Jan Lundell.


title: Tomáš Vokoun

text: Vokoun on edustanut maataan neljästi jääkiekon maailmanmestaruuskilpailuissa, vuosina 2003, 2004, 2005 ja 2010. Vuonna 2005 Vokoun torjui nollapelin loppuottelussa Kanadaa vastaan ja Tšekki voitti MM-kultaa. Hänet palkittiin turnauksen päätteeksi kisojen parhaana maalivahtina. Hän oli voittamassa MM-kultaa myös vuonna 2010.


title: Tomáš Vokoun

text: Vokoun pelasi maansa ykkösmaalivahtina myös jääkiekon maailmancupissa vuonna 2004 sekä vuosien 2006 ja 2010 talviolympialaisissa. Torinossa 2006, joissa Tšekin joukkue voitti pronssia, Vokounin oli alun perin tarkoitus toimia joukkueen kakkosmaalivahtina, mutta Dominik Hašekin loukkaannuttua hän sai torjuntavastuun.


Kalmukkien autonominen sosialistinen neuvostotasavalta (lyhennettynä Kalmukkien ASNT, myös Kalmukian ASNT) oli autonominen sosialistinen neuvostotasavalta Neuvostoliitossa vuosina 1935-1943 ja 1958-1991. Se käsitti nykyisen Kalmukian alueen.


title: Kalmukkien autonominen sosialistinen neuvostotasavalta

text: Kalmukkien ASNT muodostettiin vuonna 1935 Kalmukkien autonomisesta alueesta.


text: Toisessa maailmansodassa Neuvostoliitto syytti kalmukkeja yhteistyöstä saksalaisten kanssa. Rangaistuksena Kalmukkien ASNT lakkautettiin ja koko kalmukkikansa karkotettiin Siperiaan ja Keski-Aasiaan.


text: Kalmukkien sallittiin palata vuonna 1957, jolloin myös Kalmukkien autonominen alue perustettiin uudelleen. Kalmukian ASNT perustettiin uudelleen 29. heinäkuuta 1958. Neuvostoliiton hajottua Kalmukkien ASNT julistautui Kalmukian tasavallaksi.


title: ATV (täsmennyssivu)

text: ATV voi tarkoittaa:


title: Istuntokaappaus

text: Istuntokaappaus on metodi, jota käytetään palvelinohjelmia sisältäville web-sivustoille murtautumiseen. Istunnon kaappaaminen tarkoittaa, että hyökkääjä esiintyy toisena käyttäjänä käyttämällä tämän istuntotunnistetta. Web-sivusto erehtyy tällöin pitämään hyökkääjää luvallisena käyttäjänä ja antaa tämän käyttää sivustoa toisen käyttäjän oikeuksin. Katso Mies välissä -hyökkäys.


title: Istuntokaappaus

text: Joissakin palveluissa istuntotunnisteet ovat ennalta arvattavia. Istuntotunniste saattaa esimerkiksi koostua käyttäjän kirjautumisnimestä ja/tai aikaleimasta sekä satunnaisluvusta. Tällainen istuntotunniste on helppo arvata tarkoitusta varten tehdyllä ohjelmistolla. Siksi onkin suositeltavaa käyttää käytetyn web-ohjelmointikielen sisäistä istunnonhallintaa, joka on yleensä turvallisempi.


title: Istuntokaappaus

text: Joskus hyökkääjä voi itse määrätä käyttäjän istuntotunnisteen vihamielisellä linkillä. Mikäli istuntotunnistetta siirretään sivulta toiselle sivun URL-osoitteen mukana, saattaa hyökkääjä tehdä sivustolle linkin, johon hän liittää haluamansa istuntotunnisteen. Käyttäjän klikattua linkkiä, hän siirtyy sivustolle ja hänen istuntotunnisteekseen asetetaan hyökkääjän määrittämä tunnus. Jos käyttäjä kirjautuu sisään palveluun, voi hyökkääjä käyttää tämän istuntotunnusta. Web-sivusto luulee, että hyökkääjä on kirjautunut käyttäjä.


title: Istuntokaappaus

text: Langattomissa lähiverkoissa ja keskitinverkoissa hyökkääjän on mahdollista lukea toisille tietokoneille tarkoitettua viestiliikennettä, mikäli sitä ei ole salattu. Hyökkääjä voi etsiä toisen käyttäjän istuntotunnisteen tämän verkkoliikenteen seasta ja ottaa sen käyttöönsä.


title: Istuntokaappaus

text: Joillakin sivustoilla käyttäjän antamia tietoja ei puhdisteta kunnolla. Hyökkääjän on silloin mahdollista liittää web-sivulle haluamiaan komentoja skriptikieltä käyttäen. Hän saattaisi vaikkapa kirjoittaa keskustelupalstalle viestin, joka sisältää seuraavan koodin:


title: Istuntokaappaus

text: Tämä melko viattoman näköinen koodi lähettää käyttäjän hakkerin tiedonkeräyssivuille mukanaan sivuun liittyvän evästeen sisältö. Koska istuntotunniste pidetään yleensä evästeessä, saa hyökkääjä sen tietoonsa.


title: Istuntokaappaus

text: Joskus selaimissa esiintyy tietoturva-aukkoja, jotka sallivat web-sivuston lukea toisen web-sivuston evästeitä. Koska istuntotunniste pidetään yleensä evästeessä, saa hyökkääjä sen tietoonsa.


title: Istuntokaappaus

text: Istuntokaappauksilta voi suojautua monin tavoin.


title: Istuntokaappaus

text: Tietoliikenteen salaaminen on suositeltavaa aina, kun verkon yli siirretään luottamuksellista tietoa. Istuntotunnisteet ja salasanat tulisi aina siirtää salattua yhteyttä pitkin. Usein salauksen käyttö ei kuitenkaan ole mahdollista resurssisyistä.


title: Istuntokaappaus

text: Istunnon alussa voidaan tallentaa käyttäjän IP-osoite tai muu käyttäjän selaimen lähettämä tieto palvelimelle. Aina sivua ladattaessa voidaan verrata käyttäjän lähettämää tietoa aiemmin tallennettuun tietoon. Jos tieto on muuttunut, siitä voidaan päätellä, että käyttäjä ei ole sama kuin alkuperäinen.


title: Istuntokaappaus

text:
Tämä metodi ei kuitenkaan ole täysin ongelmaton. Käyttäjän IP-osoite saattaa vaihdella jokaisella latauskerralla, mikäli tämän internet-operaattori on näin määrittänyt. Tämä muodostuu ongelmaksi muun muassa mobiiliverkkoyhteyttä käytettäessä.
Toisaalta käyttäjän IP tai mikä tahansa muu selaintieto on mahdollista väärentää. Lisäksi, mikäli hyökkääjä ja käyttäjä ovat saman välityspalvelimen takana, heidän IP-osoitteensa näyttää samalta.


title: Istuntokaappaus

text: Istuntotunnus tulisi aina vaihtaa kirjauduttaessa palveluun. Näin istuntotunnuksen määrääminen ennalta hyökkääjän luomalla linkillä ei enää onnistuisi. Mikäli nykyiset istuntomuuttujat halutaan säilyttää, tulisi ne siirtää uuteen istuntoon ja tuhota ne vanhasta.


title: Istuntokaappaus

text: Selainten päivittäminen on tärkeää, jotta hyökkääjä ei voisi murtautua sivustolle sinun tunnuksillasi.


title: Istuntokaappaus

text: On suositeltavaa käyttää ohjelmointikielen sisäistä istunnonhallintaa, jos sellainen on saatavilla. Yleensä ohjelmointikielen sisäinen toteutus on turvallisempi. Jaetuilla palvelimilla ohjelmointikielen istunnonhallinta saattaa kuitenkin olla vaarallinen, jos web-sivustojen on mahdollista lukea istuntomuuttujien säilytyskansion tiedostoja. Tällöin toinen sivusto voi lukea sivusi istuntomuuttujia.


title: Istuntokaappaus

text: Käyttäjä ei koskaan saisi liittää html-koodia sivulle suoraan. Myös linkkien url-osoitteet tulisi tarkastaa, jotta ne eivät sisällä vihamielistä koodia. Jos sivustolla on esimerkiksi vieraskirja, saattaa hyökkääjä kirjoittaa www-osoite-kenttään scriptikoodia aloittamalla sen tekstillä "javascript:", tai lisätä siihen sitaatin, jonka jälkeen linkkiin on mahdollista liittää esimerkiksi skriptien tapahtumankäsittelijöitä.


title: Vincenzo Peruggia

text: Vincenzo Peruggia (8. lokakuuta 1881 – 8. lokakuuta 1925) tuli kuuluisaksi varastaessaan Louvresta 21. elokuuta 1911 Leonardo da Vincin Maalaaman teoksen "Mona Lisa". Kaksi vuotta myöhemmin hän jäi kiinni yrittäessään myydä teosta Uffizin taidemuseolle Firenzeen 500 000 liiralla.


title: Vincenzo Peruggia

text:
Mona Lisan varkauden huomasi ensimmäiseksi taidemaalari Louis Béroud, jonka oli tarkoitus maalata teoksesta kopio. Heti huomattuaan maalauksen kadonneen Béroud hälytti vartijat, joiden mukaan Mona Lisa olisi valokuvausstudiolla kuvattavana. Mona Lisa julistettiin varastetuksi, kun teosta ei löytynyt studiostakaan.
Pariisin poliisipäällikkö Louis Lepine ja valtion salainen poliisi La Sûreté kutsuttiin johtamaan Louvren etsintöjä. Poliisi eristi taidemuseon etsintöjen ajaksi. Vain taulun kehykset ja uusi lasisuojus löytyivät henkilökunnan portaikosta. Kävi ilmi, että teos oli kadonnut Louvresta jo maanantaiaamuna Louvren ollessa suljettuna. Ranskan rajat suljettiin, jottei maalausta voitaisi viedä maasta. Poliisi päätti myös varmistaa museon työntekijöiden mahdolliset osuudet varkauteen ja otti sormenjäljet kaikilta työntekijöiltä huomattuaan lasisuojuksessa olevat sormenjäljet. Tapauksen seurauksena Louvren turvallisuuspäällikkö Théophile Homolle erosi.


title: Vincenzo Peruggia

text: Katoamisesta syntyi monia teorioita. Yhden teorian mukaan saksalaiset olivat varastaneet maalauksen, ja toisen mukaan teos olisi tuhoutunut ja museo yritti peitellä sitä varkaudella. Mona Lisan ollessa kateissa sen maine kasvoi ja ihmiset maailmanlaajuisesti kiinnostuivat varastetusta taulusta. Poliisipäällikkö Lepinen mukaan varas aikoi kiristää valtiolta rahaa Mona Lisan palautusta vastaan.


title: Vincenzo Peruggia

text: 7. syyskuuta poliisi pidätti runoilija Guillaume Apollinairen, joka oli kirjoittanut sanomalehdissä, että Louvre pitäisi polttaa. Apollinairen epäily sai vahvistusta, kun selvisi Apollinairen tuntevan belgialaisen tauluvarkaan Géry Piéretin, joka oli tehnyt Louvresta taidevarkauksia. Myös Pariisissa asuvaa nuorta espanjalaista taidemaalari Pablo Picassoa epäiltiin, sillä hän oli ostanut Piéretiltä patsaan, jonka tämä oli varastannut Louvresta. Poliisi kuulusteli kaikkia kolmea, mutta yksikään heistä ei tiennyt mitään varkaudesta. Kohu laantui ja Mona Lisa julistettiin hävinneeksi.


title: Vincenzo Peruggia

text: Katoamisesta kului kaksi vuotta, ennen kuin tapaus tuli takaisin julkisuuteen. Syyskuussa 1913 firenzeläinen taidekauppias Alfredo Geri sai kirjeen Peruggilta, joka esiintyi Leonardo Vincenzo -nimisenä. Vincenzo ilmoitti kirjeessä, jossa oli Pariisin postileima, että hän haluaa palauttaa Mona Lisan takasin sen alkuperäiseen kotimaahan Italiaan ja pyysi taulusta puoli miljoonaa liiraa. Hänen vaatimuksensa oli, että Mona Lisan pitäisi olla ikuisesti Uffizin galleriassa Firenzessä. Geri piti miestä huijarina, mutta suostui tapaamaan tämän Italiassa.


title: Vincenzo Peruggia

text: 11. joulukuuta Geri ja Uffizi-gallerian johtaja Giovanni Poggi saapuivat Leonardo Vincenzon huoneeseen Firenzen Tripoli-Italia -hotelliin. Leonardo paljasti kankaaseen käärityn Mona Lisan matka-arkkunsa valepohjasta. Poggi tunnisti taulun Louvren leimasta ja Vincenzo pidätettiin heti.


title: Vincenzo Peruggia

text:
Peruggia väitti olevansa isänmaan asialla. Huomattuaan kuinka paljon italialaisia töitä oli ranskalaisessa museossa hän päätti, että ainakin kuuluisin italialainen taulu Mona Lisa pitäisi palauttaa kotimaahansa. Peruggia sanoi, että hän joutui aivan Mona Lisan valtaan. Hän katsoi sen kuuluvan italialaisille ja väitti, että maalaus oli varastettu Italiasta Napoleonin sotaretkien aikana. Todellisuudessa Leonardo da Vinci oli aikanaan itse joko myynyt tai lahjoittanut maalauksen Ranskan kuninkaalle Frans I:lle. Mona Lisa oli Frans I:n ylellisen kylpyhuoneen seinällä Fontainebleaun linnassa. Vuonna 1804 Mona Lisa siirrettiin Napoleonin käskystä Louvreen kaiken kansan katseltavaksi ja siitä tuli Ranskan ylpeys. Peruggia ilmoitti oikeudessa kesällä 1914 toimineensa yksin. Hän kuitenkin kertoi kahden italialaisen nimet, mutta heitä vastaan ei löydetty todisteita. Peruggia, joka piti isänmaallisia puheita oikeudessa, vapautettiin kahden kuukauden jälkeen.
Yhden teorian mukaan Peruggia tunsi Louvren hyvin, koska oli työskennellyt siellä. Hän oli ottanut Mona Lisan pois lasisuojasta ja irrottannut sitten tuon 77-senttimetriä korkean taulun kehyksistään ja kätkenyt sen pussiin. Mona Lisa on hyvin pieni maalaus. Kaksi vuotta taulu makasi sitten Peruggian sängyn alla aivan Louvren vieressä.


title: Vincenzo Peruggia

text: Toisen teorian mukaan Peruggia ei olisi itse suunnitellut Mona Lisan varkautta, vaan hankkeen takana olikin argentiinalainen aatelismies Eduardo de Valfierno, joka palkkasi Peruggian varastamaan Mona Lisan ja teettämään siitä kuusi taitavaa kopiota. Kopiot Valfierno aikoi myydä mustassa pörssissä amerikkalaiselle miljonäärille, joka ei olisi voinut palauttaa tauluja, koska ne olivat varastetun maalauksen kopioita. Varkauden jälkeen Valfierno ei olisi tarvinnut Mona Lisaa ja Peruggia olisi saanut odottaa turhaan palkkiota varkaudesta. Kun aatelismiehestä ei enää kuulunut mitään, olisi petetty Peruggia varmaan yrittänyt epätoivoisesti myydä taulua kunnialliselle eurooppalaiselle museolle eikä upporikkaalle keräilijälle.


title: Vincenzo Peruggia

text: Tauluvarkauden jälkeen Mona Lisa asetettiin viikoksi näytteille Uffizin galleriaan Firenzeen. Sen jälkeen taulu teki kierroksen Roomassa ja Milanossa ennen kuin se palautettiin Pariisiin.


title: Edvard Tunnustaja

text: Edvard Tunnustaja eli Eadweard III (n. 1004 Islip, Oxfordshire – 4/5. tammikuuta 1066 Lontoo) oli Englannin kuningas 8. kesäkuuta 1042 – 4/5. tammikuuta 1066, viimeistä edellinen Englannin anglosaksinen kuningas ja viimeinen Wessex-suvun perimyslinjaa. Hänen isänsä oli kuningas Ethelred Neuvoton ja äitinsä Emma Normandialainen.


title: Edvard Tunnustaja

text: Edvard oli järjestyksessä kolmas samanniminen Englannin kuningas, mutta nykyisin numerointi aloitetaan vasta Vilhelm Valloittajan vallanoton jälkeen (Edvard I hallitsi 1272–1307). Myös kuninkuuden periytyminen ennen tätä aikaa on hyvin sekava ja monikerroksinen, eli "laillista monarkkia" on joskus jopa vaikea nimetä.


title: Edvard Tunnustaja

text: Kun Edvardin isän valta horjui ja vaikeudet alkoivat, vei äiti Emma sekä Edvardin että tämän veljen Alfredin Normandiaan, veljensä Normandian herttuan Rikhard II Hyvän luokse vuonna 1013 pakoon tanskalaisten valloituksia. Tänä neljännesvuosisadan pituisena maanpakolaisaikana, jolloin Englanti oli osa Tanskan kuningaskuntaa, kehittyi Edvardin syvä uskonnollinen vakaumus. Samoin Normandian ja sen elämänmuodon vaikutus näkyi koko hänen myöhemmässä elämässäänkin.


title: Edvard Tunnustaja

text: Edvard yritti veljensä Alfredin kanssa paluuta Englantiin 1035 syrjäyttääkseen valtaistuimelta velipuolensa Harald Jäniksenkäpälän. Yritys epäonnistui, Alfred vangittiin, ja hän kuoli saamiinsa vammoihin tai surmattiin. Edvard pakeni sen jälkeen takaisin Normandiaan.


title: Edvard Tunnustaja

text: Edvardin isä Ethelred II oli hallitsijana kahdesti, 978–1013 ja 1014–1023. Hän oli järjestyksessä Englannin 15. hallitsija, kun Edvard puolestaan oli 21. Tämä osaltaan kertoo hyvin epävarmoista ja muutoksia täynnä olleesta ajasta Englannin historiassa.


title: Edvard Tunnustaja

text: Vuonna 1041 Englannin herrat kutsuivat Edvardin takaisin Englantiin ja nyt halitsemaan yhdessä toisen velipuolensa Hardeknutin kanssa. Kun velipuoli kuoli 1042 tuli Edvardista yksin Englannin hallisija. Hänet kruunattiin kuninkaaksi Winchesterin tuomiokirkossa 3. huhtikuuta 1043.


title: Edvard Tunnustaja

text: Valtakautensa vuosina 1045–1050 Edvard perusti Westminster Abbeyn Thamesjoen varrelle Lontoon Cityn yläpuolelle. Westminsterissä sijaitsee myös pyhäinjäännöslipas, joka sisältää Edvardin maalliset jäännökset. Edvard kannusti aktiivisesti solmimaan suhteita herttua Vilhelmin johtamaan Normandian hoviin. Vuonna 1051 hän nimitti normanni Robert Jumiègeslaisen Canterburyn arkkipiispaksi.


title: Edvard Tunnustaja

text: Yleisesti englantilainen historiankirjoitus toteaa Edvard Tunnustajan hallituskauden olleen rauhan ja vaurauden leimaamaa aikakautta. Hänellä oli kuitenkin maan hallinnassa mukanaan kolme vahvaa miestä: Wessexin jaarli Godwin, joka hallitsi anglosaksisen kuningaskunnan perusaluetta Wessexiä, Mercian jaarli Leofric, jonka arvovalta perustui hänen avioliittoonsa Lady Godivan kanssa, sekä pohjoisessa Northumbrian jaarli Siward. Näitä ja muita valtakunnan saksilaisia ja tanskalaisia herroja häiritsi Edvardin myötämielisyys Normandiaa kohtaan.


title: Edvard Tunnustaja

text: Edvard joutui suuriin ristiriitoihin Englannin mahtimiesten kanssa, mutta he joutuivat maanpakoon. Edvardin päävastustaja oli Wessexin jaarli Godwin. Godwin lienee ollut vastuussa Edvardin veljen kuolemasta, ja jaarli taisteli maan valta-asemasta aina kuolemaansa 1053 asti. Godwinista tuli Edvardin appi tämän naitua jaarlin tyttären Edithin 23. tammikuuta 1045. Godwin lähti maanpakoon vuonna 1051, mutta palasi puoli vuotta myöhemmin vahvempana kuin koskaan. Sen jälkeen Edvard hallitsi vain nimellisesti. Witan valitsi Godwinin pojan Haraldin kuninkaaksi Edvardin kuoleman jälkeen.


title: Edvard Tunnustaja

text: Edvard Tunnustaja kuoli tammikuussa 1066 lapsettomana ja siis ilman laillista kruununperijää. Lähin sukulainen ja ehdokas perijäksi olisi ollut veljenpoika Edvard Maanpakolainen, joka kuitenkin eli suurimman osan elämästään Unkarissa ja kuoli pian palattuaan Englantiin vuonna 1057. Tämän jälkeen Edvard määräsi perijäkseen Edvard Maanpakolaisen pojan Edgar Athelingin. "Ulkomaalainen" ja Edvard Tunnustajan kuoleman aikoihin vain noin 14-vuotias Edgar ei kuitenkaan koskaan päässyt kuninkaaksi.


title: Edvard Tunnustaja

text: Kruunusta taistelivat Normandian Vilhelm, myöhemmin Vilhelm Valloittaja ja hänen lankonsa Harald Godwininpoika, myöhemmin Harald II, sekä Norjan kuningas Harald Ankara (Hårdråde). Heistä Harald ehti olla hallitsija vain hyvin lyhyen aikaa, kunnes Vilhelm otti vallan. Vilhelm Valloittaja aloitti monella tavalla uuden sivun Englannin historiassa.


title: Edvard Tunnustaja

text: Edvard julistettiin pyhimykseksi 1161. Syynä kanonisointiin olivat hänen hyvät tekonsa kristilliselle kirkolle ja ihme, joka tapahtui hänen kuolleelle ruumiilleen, johon ei ollut vuosikymmenten myötä tullut haudassakaan mitään muutoksia. Ranskalaiset lisäävät tähän vielä syyksi myös hänen suuren hurskautensa, joka ilmeni siinä, että hän ei koskaan täyttänyt aviollisia velvollisuuksiaan vaimonsa Wessexin Edithin kanssa. Tämä lienee kuitenkin ajan poliittista propagandaa.


title: Edvard Tunnustaja

text: Samaan ranskalaiskansalliseen propagandaan kuuluu myös väite, että Edvard oli huolestuneempi oman sielunsa pelastumisesta kuin kuningaskunnastaan, jossa hän oli kykenemätön luomaan vahvaa hallintoa. Kuitenkin perimätieto Englannissa kertoo hänen olleen kansan ja etenkin köyhien suuresti rakastama. Pyhimyskultti lieneekin paljon myös englantilaista kansallista propagandaa, jota ranskalaiset parhaan kykynsä mukaan pyrkivät mitätöimään.


title: Edvard Tunnustaja

text: Edvard Tunnustajan pyhimysjuhlaa vietetään 5. tammikuuta.


title: Kivenlahti

text: Kivenlahti () on lähiö ja vanha kylä Espoonlahdessa, Espoossa. Kivenlahti jakautuu nykyisin kolmeen osaan, Ylä-, Ala- ja Meri-Kivenlahteen. Ala-Kivenlahti on syntynyt alkuperäisen kylän paikalle. Stensvik on tämän alueen alkuperäinen nimi ja Kivenlahti on tästä kehitetty suomennos, kun Stensvikiä alettiin rakentaa nykyaikaiseksi lähiöksi ja asutuskeskukseksi 1970-luvulla. Alue on ilmeisesti saanut nimensä kalastaja-talonpoika Stenin mukaan.


title: Kivenlahti

text: Stensvik-niminen kylä mainittiin ensimmäisen kerran maakirjassa 1540. Silloin Stensvikin kylä käsitti viisi tilaa. Kylän tärkeimmät tilat olivat Antas ja Tyskas, jotka esiintyvät edelleen tienniminä Nöykkiössä. Antaksen ja Tyskaksen tiloista muodostettiin kylän keskus, Stensvikin kartano.


title: Kivenlahti

text: Stensvikistä tuli merkittävämpi paikka, kun sinne perustettiin 1861 tiilitehdas. Se tuotti tiiliä Helsingin ja Suomen rannikon linnoituksiin ja muun muassa Uspenskin katedraaliin. Kauimmaksi joutunut Stenswik-tiili on löytynyt Alaskasta.


title: Kivenlahti

text: Vuonna 1966 Alvar Aalto loi yleiskaavan, jonka pohjalta aloitettiin Stensvikin rakentaminen nykyaikaiseksi Espoonlahden osaksi, Kivenlahdeksi. Ala-Kivenlahteen tiilitehtaan paikalle rakennettiin ostoskeskus ja rannasta hävitettiin tehtaan varastotiloja. Viimeisen varaston rauniot hävitettiin 90-luvun lopulla. Stensvikin kartano purettiin 1977 ja tilalle rakennettiin Meriusvan koulu. Vanhasta kylästä on jäänyt kaksi vanhaa puutaloa jäljelle, kansakoulu ja postirakennus, joka on nykyään seurakunnan tilana. Vanha koulurakennus on Kivenlahti-Stensvik ry:n hallinnassa. Nykyään asuntoja rakennetaan lisää rantaan ja ranta onkin erittäin tiheään rakennettu.


title: Kivenlahti

text: Ensimmäiset nyky-kivenlahtelaiset muuttivat asuntoihinsa 1971. Vuonna 1976 Kivenlahden väkiluku oli 7 000. 1986 väkiluku oli yli 10 000 ja nyt se on noin 17 000.


title: Kivenlahti

text: Kivenlahdesta pääsee Matinkylään useilla busseilla. Lisäksi Kivenlahdesta liikennöivät bussit Leppävaaraan, Tillinmäkeen, Kauklahteen ja Saunalahteen. Kivenlahden Meritorilta lähtee kesäisin saaristoveneitä rannikon saariin.


title: Kivenlahti

text: Kivenlahteen on rakenteilla Länsimetron jatkeen pääteasema Kivenlahden metroasema, joka valmistuu aikaisintaan vuonna 2020.


title: Kivenlahti

text: Kivenlahdesta löytyvät tällä hetkellä muun muassa venesatama, kirjasto, kauppoja, ravintoloita ja kaksi koulua. Lisäksi Kivenlahdessa sijaitsi vuoteen 2009 asti "Big Brother" -tositelevisiosarjan kilpailijoiden yhteisasunto; kuudetta tuotantokautta varten rakennettiin uusi asunto Kiloon. Suurin kulttuuritapahtuma Kivenlahdessa on ollut Kivenlahti Rock, joka kuitenkin järjestetään nykyisin Leppävaarassa.


title: Entropia Universe

text: Entropia Universe (EU, aiempi nimi Project Entropia) on vuonna 2003 julkaistu massiivinen monen pelaajan verkkoroolipeli (MMORPG). jonka teema on tieteisfiktiohenkinen taistelu robottien ja ihmissiirtokunnan välillä. Pelin on kehittänyt ruotsalainen MindArk. Peli on ilmaispeli.


title: Entropia Universe

text: Pelaaja voi halutessaan käydä kauppaa ostamalla halvalla ja myymällä kalliimmalla, metsästämällä robotteja tai eläimiä löytäen niiltä esineitä (loot). Jos mikään näistä ei kiinnosta, pelaaja voi ryhtyä parantajaksi, sepäksi, kaivosmieheksi tai vaikkapa räätäliksi.


title: Entropia Universe

text: Alussa pelaajalle annetaan vain normaalit vaatteet sekä PED-kortti, jolla rahaa voi siirtää oikeasta maailmasta pelimaailmaan ja päinvastoin. Ne joita maksaminen ei kiinnosta voivat sen sijaan ansaita PEDejä keräämällä hikeä (Sweat Gathering). Hien yhdistämistä erääseen mineraaliin (Force Nexus) saadaan ”Mind Essenceä”, jonka avulla pelin hahmot voivat tehdä voimakkaita taikoja.


title: Kristiansand

text: Kristiansand (aiemmin "Christianssand") on Länsi-Agderin läänin () pääkaupunki Norjassa. Kaupunki on Norjan kuudenneksi suurin ja sijaitsee melkein maan eteläkärjessä Skagerrakin rannikolla Sørlandetin alueella, 327 kilometriä Oslosta lounaaseen.


title: Kristiansand

text: Kristiansandin perusti Tanska-Norjan kuningas Kristian IV vuonna 1641 ja rakennutti samalla kaupungin suojaksi Christiansholmin linnakkeen. Kaupungin keskustaa kutsutaan nimellä "Kvadraturen", koska se on rakennettu norjalaisille kaupungeille muutoin epätyypillisesti ruutukaavan mukaan.


title: Kristiansand

text: Neljäsosan keskustasta muodostaa "Posebyen", joka koostuu pääasiassa 1800-luvun lopulta peräisin olevista vanhoista valkoisista puutaloista, jotka on suojeltu. Kaupungin siluettia hallitsee vuonna 1885 valmistunut uusgoottilainen tuomiokirkko 70-metrisine torneineen.


title: Kristiansand

text: Kaupungissa on öljynporauslaitteiden ja -teknologian klusteri, joka on saavuttanut mainetta maailmalla. Tärkeitä yrityksiä ovat muun muassa National Oilwell Varco ja Aker Solutions. Kaupungissa on myös aurinkoenergian hyödyntämiseen tarvittavia materiaaleja valmistavaa teollisuutta, muun muassa 2,6 miljardin kruunun investoinnit vuonna 2006 kaupunkiin aloittanut Elkem. Alueellisen energiayhtiön Agder Energin pääkonttori sijaitsee Kristiansandissa.


title: Kristiansand

text: Christianssands Bryggeri on olutpanimo ja virvoitusjuomatehdas, joka on ollut toiminnassa vuodesta 1859. Hennig-Olsenin jäätelö on kansallisesti tunnetuimpia alan tuotemerkkejä. Kaupungissa on myös perinteikästä raskasta teollisuutta, kuten vuodesta 1910 toiminut nikkelinjalostamo. Muita tärkeitä elinkeinoelämän alueita ovat laivanvarustamotoiminta ja energiantuotanto.


title: Kristiansand

text: Kjevikin lentoasemalta on maan sisäiset suorat lentoyhteydet Osloon, Bergeniin, Trondheimiin Kristiansundiin ja Stavangeriin sekä suoria yhteyksiä moniin Euroopan kaupunkeihin, tärkeimpinä Kööpenhamina ja Amsterdam. Lentoasemilla Kristiansandin nimi kirjoitetaan väärinkäsitysten välttämiseksi usein muodossa "Kristiansand S" erotukseksi Kristiansundin kaupungista Länsi-Norjassa, joka puolestaan kirjoitetaan muotoon Kristiansund N.


title: Kristiansand

text: Kristiansandin satama on maan tärkeimpiä, ja sieltä on tavaraliikenteen lisäksi autolauttayhteydet Jyllantiin Tanskaan Color Linen ja kesäisin myös Fjord Linen aluksilla. Oslon ja Stavangerin välinen maantie E-18 muuttuu Kristiansandissa E-39:ksi, ja siihen liittyvät laajat moottoritietyömaat valmistuvat 2010-luvulla. Kaupungista on myös rautatieyhteys Stavangeriin ja Osloon.


title: Kristiansand

text: Kristiansand on Agderin yliopiston pääpaikka.


title: Kristiansand

text: Konsertti- ja teatteritalo Kilden valmistui 2011. Sen pääsuunnittelija on helsinkiläinen Arkkitehtitoimisto ALA Oy, joka voitti kansainvälisen arkkitehtikilpailun 93 ehdotuksen joukosta vuonna 2005. Talossa toimivat kaupungin teatteri Agder teater, sinfoniaorkesteri Kristiansand Symfoniorkester ja Opera Sør.


title: Kristiansand

text: Kaupungissa järjestettiin Norjan suurin jokakesäinen Quart-musiikkifestivaali vuosina 1991–2007. Kristiansandin eläintarhassa () vierailee vuosittain yli puoli miljoonaa ihmistä. Kaupungissa ilmestyy vuonna 1875 perustettu sanomalehti Fædrelandsvennen.


title: Kristiansand

text: Kristiansandin suomalainen ystävyyskaupunki on Kerava.


title: Kristiansand

text: Jalkapallojoukkue IK Start pelaa Norjan Tippeligaenissa kaudella 2013.


title: Telesur

text: TeleSUR (, "etelä") on latinalaisamerikkalainen televisiokanava, joka aloitti toimintansa heinäkuussa 2005. Sen kotipaikka on Venezuelan pääkaupunki Caracas. Vasemmistoa edustava presidentti Hugo Chávez haluaa saada kanavasta kilpailijan yhdysvaltalaiselle CNN:lle, joka on ollut hallitseva televisiokanava Etelä-Amerikassa. TeleSURin avajaisissa Venezuelan viestintäministeri Andrés Izarra kutsui uutta kanavaa ”anti-imperialistiseksi aloitteeksi kulttuuri-imperialismia vastaan."


title: Telesur

text: TeleSURin osakkeista 51 prosenttia on Venezuelan valtion omistuksessa. Argentiinan osuus kanavayhtiön osakkeista on 20 prosenttia, Kuuban 19 ja Uruguayn 10 prosenttia. Myös nämä maat osallistuvat TeleSURin ohjelmatarjonnan tuottamiseen ja logistiikan järjestämiseen. Lisäksi Venezuela on tukenut kanavaa 10 miljoonan dollarin edestä ja antanut tekniikkaa sen käyttöön.


title: Telesur

text: Kesällä 2005 kanava tarjosi päivittäin ohjelmaa noin neljän tunnin ajan. Sisältönä olivat uutiset, dokumentit ja eteläamerikkalaiset elokuvat. On kuitenkin luvattu, että kanava lähettäisi ohjelmaa kokopäiväisesti syksystä 2005 lähtien.


title: Telesur

text: Yhdysvalloissa TeleSUR-kanavahankkeen seurauksena saatiin edustajainhuoneessa läpi lakiehdotus, jossa mainitaan Yhdysvaltojen ryhtyvän lähettämään Venezuelaan omia ”objektiivisia radio- ja televisio-ohjelmiaan”. TeleSURin puolestaan väitettiin olevan yhdysvaltalaisvastainen.


title: Telesur

text: "Telesur saattaa selättää CNN:n ykköslähteenä" (Journalisti 5.8.2005)


title: Marshall Jefferson

text: Marshall Jefferson (s. 19. syyskuuta 1959 Chicago, Illinois) on yhdysvaltalainen tuottaja ja DJ. Hän on yksi house-musiikin alullepanijoita ja uranuurtajia. Jefferson on tuottanut lukuisia hittejä, nimekkäimpänä ehkä vuonna 1986 julkaistu "Move Your Body".


title: Marshall Jefferson

text: Jefferson oli nuoruudessa kiinnostunut lähinnä hard rockista ja sen kaltaisesta musiikista. Vuoden 1983 aikana hänen ystävät veivät Jeffersonin Chicagon Music Box -klubiin, missä hän ensimmäisen kerran kuuli DJ Ron Hardyn soittavan valtavirrasta poikkeavaa diskoa ja housea. Jefferson halusi itsekin alkaa tehdä housea ja osti syntetisaattorin, sekvensserin ja muita tarvittavia laitteita. Ron Hardy kuuli Jeffersonin tekemiä kappaleita ja alkoi soittaa niitä klubilla. Jefferson sai julkaistua useita nyt klassikoksi nousseita kappaleitaan lähinnä Trax Records -levy-yhtiön kautta.


title: Marshall Jefferson

text: Vuonna 1987 Jefferson tuotti acid house -innostuksen aloittaneen Phuturen kappaleen "Acid Trax". Tuolla kappaleella käytettiin todennäköisesti ensimmäistä kertaa Rolandin TB-303-bassosyntetisaattoria dance-/house-tyylisessä musiikissa.


title: Marshall Jefferson

text: 1990-luvulla Jefferson aloitti DJ-keikkojen teon sekä Yhdysvalloissa että Euroopassa vieraillen myös Suomessa. Hän jatkaa edelleen säveltämistä, tuottamista ja DJ-keikkojen tekemistä.


title: Hyrynsalmen–Kuusamon kenttärata

text: Hyrynsalmen–Kuusamon kenttäradan rakennuttivat saksalaiset jatkosodan aikana vuosina 1942–1944 Kiestinki–Uhtua-suunnan rintaman huoltokuljetuksia varten. Rata oli kapearaiteinen, sen raideleveys oli 750 millimetriä.


title: Hyrynsalmen–Kuusamon kenttärata

text: Rata kulki Hyrynsalmen, Suomussalmen, Taivalkosken ja Kuusamon kuntien kautta, ja Hyrynsalmi–Kuusamo-osuuden yhteispituus oli noin 178 kilometriä. Rata rakennettiin saksalaisen Todt-organisaation, Kenttärangaistusleiri III:n saksalaisten rangaistusvankien ja venäläisten sotavankien pakkotyönä, mistä kertovat yhä tänäkin päivänä radan linjauksen varrella näkyvät joukkohaudat. Tämän vuoksi kenttärata sai paikalliselta väestöltä nimityksen "Kuolemanrata". Saksalaisista vangeista suurin osa oli tuomittu saksan rikoslainsäädännön mukaan Sotavangeista pääosa oli neuvostoliittolaisia, runsaasti heitä oli mm. Donin Rostovista.


title: Hyrynsalmen–Kuusamon kenttärata

text: Sopimus Hyrynsalmen ja Kuusamon välisen kenttäradan rakentamisesta allekirjoitettiin 3.9.1942. Rata alkoi Valtionrautateiden Hyrynsalmen asemalta, johon tuolloin keskeneräinen Taivalkosken–Ämmänsaaren rata päättyi. Myöhemmin rakennettu leveäraiteinen Hyrynsalmi–Taivalkoski-osuus seurasi kenttäradan pohjaa aina Korvuan asemalle saakka. Radan päätekohta oli lähellä Kuusamon nykyistä keskustaa. Saksalaiset suunnittelivat radan jatkamista 130 kilometrillä aina Kiestinkiin saakka. Suomen rautatiehallitus ja Saksan armeija sopivat radan jatkamisesta Kiestinkiin 21. tammikuuta 1943.


title: Hyrynsalmen–Kuusamon kenttärata

text: Korvualta pohjoiseen linjaus kulki myöhempää Taivalkosken rataa idempänä reittiä Yli-Outujoki–Iijoki–Isokumpu–Harjajoki–Inkee eteläinen–Inkee pohjoinen–Käsmä–Penttilänvaara–Säkkinen–Kuusamo–Vanttaja.


title: Hyrynsalmen–Kuusamon kenttärata

text: Saksalaiset räjäyttivät saman vuoden alussa käyttöön otetun radan asemineen vetäytyessään syksyllä 1944. Radan kalusto luovutettiin Neuvostoliitolle rauhansopimuksen mukaan Suomeen jääneenä saksalaisena omaisuutena. Saksalaisella perusteellisuudella tehdyn miinoituksen takia kiskotuksen purkaminen osoittautui niin hitaaksi, että saataviaan kiirehtineelle Neuvostoliitolle luovutettiin raskaampaa 30 kilon kiskomateriaalia noin 70 kilometrin matkalta sekä suoraan pystymetsästä tätä kiskotusmatkaa varten tehdyt kyllästämättömät ratapölkyt. Kenttäradan 15-kiloiset kiskot jäivät VR:n haltuun, ja ne myytiin suomalaisille teollisuusradoille Juankoskelle ja Riihimäelle. Aivan viimeiset kiskot myytiin liikenteen loputtua Riihimäeltä Konnunsuon vankilan radalle. Kiskotuksen erikoisuus oli kapearaiteisella rautatiellä harvinainen ruuvikiinnitys pölkkyihin.


title: Hyrynsalmen–Kuusamon kenttärata

text: Jotakin näistä kiskoista on tiettävästi vielä jäljellä: ratojen purkamisen jälkeen parhaista kiskoista tehtiin aitapylväitä teollisuusalueiden aitaamista varten. Purkutyössä mukana olleet paikalliset kuitenkin kätkivät muun muassa raidemateriaalia, mistä vuonna 1948 luettiin käräjillä tuomioita.


title: Hyrynsalmen–Kuusamon kenttärata

text: Kenttäradan linjaus on yhä suurelta osin nähtävissä. Linjaukseen ja räjäytettyyn rautatiesiltaan voi helpoimmin tutustua Sänkikankaan kylän koululta alkaen. Koulurakennus sijaitsee Kuusamosta noin viisi kilometriä Kajaanin suuntaan. Metalliromua ja vankien hautoja on jäljellä siellä täällä ratavarressa muun muassa Suomussalmen alueella Vääkiön ja Leinon läheisyydessä.


title: Hyrynsalmen–Kuusamon kenttärata

text: Taivalkoski suunnittelee kenttäradasta kertovan museon perustamista. Museon budjetiksi on kaavailtu noin miljoonaa euroa, ja perustaminen on aikataulutettu vuodelle 2011.


title: Schwarzwald

text: Schwarzwald (”Mustametsä”) on vuoristoalue Saksan lounaisosassa Baden-Württembergin osavaltiossa. Alue on noin 6 000 neliökilometrin laajuinen, 160 kilometriä pitkä pohjois–eteläsuunnassa ja noin 15–40 kilometrin levyinen. Se saa alkunsa pohjoisessa Karlsruhen kaupungin itäpuolelta ja ulottuu etelässä lähes Sveitsin rajalle Reinjoen yläjuoksulle. Vuoristo on saanut nimensä laajoista havumetsistä. Tärkeimpiin kaupunkeihin kuuluvat Freiburg im Breisgau ja Offenburg.


title: Schwarzwald

text: Schwarzwaldin korkein huippu on Feldberg, joka nousee 1 493 metrin korkeudelle merenpinnasta. Muita merkittäviä huippuja ovat Herzogenhorn ja Blössling. Syvä Kinziglaakso jakaa vuoriston pohjois- ja eteläosiin, ja korkeimmat vuoret sijaitsevat eteläosassa. Tonava- ja Neckarjoet saavat alkunsa Schwarzwaldista. Sen länsipuolella virtaa Rein, jonka takana Ranskassa kohoavat Vogeesit muodostavat sille vastaparin. Reinin puoleiset länsirinteet ovat jyrkkiä, itärinteet loivempia.


title: Schwarzwald

text: Schwarzwaldin laaksojen ilmasto on leuto, ja sen alarinteillä kasvaa havupuiden sijaan tammi- ja pyökkimetsiä. Alueen perinteisiä elinkeinoja ovat metsätalous sekä kellojen ja soitinten valmistus, mutta nykyään siellä harjoitetaan myös elektroniikan ja hienomekaniikan tuotantoa. Se tunnetaan myös talviurheilu- ja kylpyläalueena. Merkittäviä kylpyläpaikkakuntia ovat Baden-Baden ja Wildbad.


title: Luettelo pöllölinnuista

text: Tämä on luettelo pöllölintujen lahkoon ("Strigiformes") kuuluvista lintulajeista heimoittain ja suvuittain ryhmiteltynä.


title: Henrik Otto Donner

text: Henrik Otto Donner (joskus Otto Donner; 16. marraskuuta 1939 Tampere – 26. kesäkuuta 2013 Pietarsaari) oli suomalainen musiikkivaikuttaja: muusikko, säveltäjä, sovittaja ja muun muassa Teoston entinen puheenjohtaja. Donner toimi useissa monitaiteellisissa projekteissa sekä vasemmistolaisessa poliittisessa laululiikkeessä. Hän yhdisti projekteissaan pop- ja rock-musiikkia, jazzia, uutta taidemusiikkia, elektronista musiikkia sekä iskelmää.


title: Henrik Otto Donner

text: Donner aloitti uransa vuonna 1958, jolloin hän liittyi Ossi Aallon orkesteriin trumpetistiksi. Samana vuonna hän aloitti sävellysopinnot Sibelius-Akatemiassa Joonas Kokkosen ja Nils-Eric Fougstedtin johdolla. 1963–1964 Donner oli György Ligetin opissa Wienissä ja Siemensin elektronisen musiikin studiossa Münchenissä.


title: Henrik Otto Donner

text: Donner tutustui vuonna 1962 Zagrebissa Terry Rileyyn ja teki vuosina 1963–1965 yhteistyötä tämän sekä teatterimies Ken Deweyn kanssa. He toteuttivat Helsingissä elokuussa 1963 Suomen ensimmäisen happeningin "Street Piece".


title: Henrik Otto Donner

text: Vuonna 1966 Donner perusti yhdessä Christian Schwindtin ja Atte Blomin kanssa levy-yhtiö Love Recordsin. Donner toimi yhtiössä toimitusjohtajana vuosina 1976–1979. Love Records oli poikkeuksellisen tuottelias ja laaja-alainen levy-yhtiö. Tämä johtui yhtiön toiminta-ajatuksesta, jonka mukaan kaikki myynnistä saatava tuotto käytettiin uusien levyjen tuottamiseen.


title: Henrik Otto Donner

text: Vuonna 1969 Donnerilta ilmestyi Pentti Saarikosken runokokoelmaan sävelletty "En soisi sen päättyvän", joka oli Suomen ensimmäinen rock- ja jazz-muusikoiden yhteisteos. Hän teki myös elokuva- ja mainosmusiikkia, muun muassa ”Parempaan asumiseen” Risto Jarvan samannimiseen mainoselokuvaan. Myös ensimmäisen Spede-elokuvan "X-paronin" musiikki on Donnerin säveltämä. Hän myös esiintyi elokuvassa sivuroolissa.


title: Henrik Otto Donner

text: Yleisradion viihdepäällikkönä Donner toimi 1970–1974, ja hän oli perustamassa Elävän Musiikin Yhdistystä vuonna 1978.


title: Henrik Otto Donner

text: Donner toimi Suomen kapellimestarina Eurovision laulukilpailussa vuonna 1981 tuuraten vakituista Ossi Runnetta, joka tuona vuonna toimi YLEn euroviisuselostajana.


title: Henrik Otto Donner

text: Myöhemmin hän toimi mm. vanhojen levytysten masterointiin erikoistuneen DER-studion johtajana ja musiikkipedagogina sekä sävelsi säännöllisesti teoksia muun muassa. UMO Jazz Orchestran esitettäväksi. Hän oli Teoston puheenjohtaja 1994–2006.


title: Henrik Otto Donner

text: Syksyllä 2006 Otto Donner organisoi Loveradio-projektin, jossa kuukauden ajan soitettiin Love Recordsin tuotantoa korkeatasoisen puheohjelman lomassa. Donnerin mukaan tavoitteena oli tehdä sellaista ohjelmaa, jota Yleisradion olisi pitänyt tehdä.


title: Henrik Otto Donner

text: Henrik Otto Donner oli kahdesti naimisissa. Ensimmäinen puoliso vuosina 1962–1975 oli kuvanveistäjä Christina Margaretha Schulman ja toinen puoliso vuodesta 1975 Irina Martina (o.s. Lillas ent. Winquist). Lapsia Donnerilla on kaikkiaan viisi.


title: Henrik Otto Donner

text: Donner koki traagisen lopun: hän putosi oman veneensä viereen 26.6.2013 Pietarsaaren Alholman satamassa, josta hänet löydettiin menehtyneenä. Hänet muistetaan musiikin lisäksi meren ystävänä ja klassisten veneiden omistajana.


title: Henrik Otto Donner

text: Donnerin veli on etnomusikologi ja säveltäjä Philip Donner (s. 1945).


title: Henrik Otto Donner

text: Henrik Otto Donnerin sävellystuotanto on laaja, ja siihen sisältyy muun muassa toistatuhatta laulua sekä jazz-sävellyksiä, kuorokappaleita, elokuvamusiikkia ja näyttämömusiikkia.


title: Tornipöllöt

text: Tornipöllöt ("Tytonidae") on pöllöjen ohella toinen pöllölintujen heimoista. Ne ovat keskikokoisia tai suurehkoja lintuja, joilla on suuri pää ja sydämenmuotoiset kasvot. Niiden lajimäärässä on eri lähteiden mukaan hajontaa. BirdLife Suomen listauksessa heimoon kuuluu 19 lajia.


title: Tornipöllöt

text:
Suku tornipöllöt ("Tyto")
Suku viitapöllöt ("Phodilus")


title: PlayStation 3

text: PlayStation 3 (viralliselta lyhenteeltään PS3) on kolmas Sony Computer Entertainmentin valmistama pelikonsoli, joka julkaistiin Itä-Aasiassa ja Pohjois-Amerikassa marraskuussa 2006 ja Euroopassa maaliskuussa 2007. PlayStation 3 kilpaili Microsoftin Xbox 360:n ja Nintendon Wiin kanssa seitsemännen sukupolven pelikonsoleiden markkinoilla. Konsolin seuraaja PlayStation 4 saapui myyntiin 32 maassa marraskuussa 2013.


title: PlayStation 3

text: PlayStation 3:n suurimmat erot sen edeltäjään, PlayStation 2:een, ovat verkko-ominaisuuksissa ja konsolin teknologiassa. Konsolin verkkopalvelun nimi on PlayStation Network. Muita PlayStation 3:n merkittäviä ominaisuuksia ovat konsolin monipuoliset multimediaominaisuudet, Cell-suoritin ja Full HD -teräväpiirtotuki. PlayStation 3 -pelit on tallennettu aluekoodittomille Blu-ray-levyille.


title: PlayStation 3

text: Konsolia oli myyty lokakuuhun 2013 mennessä yli 80 miljoonaa kappaletta.


title: PlayStation 3

text: Sony on ilmoittanut marraskuussa 2017 lopettavansa konsolin valmistuksen Japanissa. Sivustot, kuten Independent, arvioivat, että valmistus loppuu myös muualla tämän jälkeen.


title: PlayStation 3

text: Konsolin toimitukset Japanissa ovat päättyneet toukokuussa 2017.


title: PlayStation 3

text: Sony Computer Entertainment paljasti PlayStation 3:n virallisesti suurelle yleisölle vuoden 2005 E3-messuilla 16. toukokuuta 2005. Laite ei ollut esillä kuitenkaan vielä toiminnallisessa muodossa, niin kuin ei myöskään vuoden 2005 Tokyo Game Show’ssa syyskuussa. Messuilla esiteltiin kuitenkin joitakin tulevia pelejä, kuten "", kehitystyökalujen ja Intel-pohjaisten tietokoneiden avulla. Myös esimallinnettua videomateriaalia näytettiin messuilla yleisölle. Perustuen tulevan laitteiston arvioituun suorituskykyyn videoilla esiteltiin, millaisia PlayStation 3:lle kehitettävät sovellukset, kuten pelit, saattaisivat olla. Niistä huomattavimpia olivat "Final Fantasy VII:n" ja "Killzone 2:n" tulevaa teknologiaa esittelevät videot.


title: PlayStation 3

text: Laitteen ensimmäinen prototyyppi oli näytillä toukokuussa 2005. Se sisälsi kaksi HDMI-porttia, kolme Ethernet-porttia ja kuusi USB-porttia. Kun laitetta esiteltiin E3 2006 -messuilla, porttien määrä oli supistettu yhteen HDMI-porttiin, yhteen Ethernet-porttiin ja neljään USB-porttiin. Syy porttien poistoon oli todennäköisesti kustannusten alentaminen. Samalla laitteesta paljastettiin kaksi eri mallia: 20 ja 60 gigatavun mallit. Ainoastaan 60 gigatavun mallissa oli HDMI-portti, Wi-Fi-yhteys, Flash-kortinlukijat sekä kromikoristelu hopeisella logolla. Kummatkin mallit ilmoitettiin julkaistavaksi samaan aikaan maailmanlaajuisesti: 11. marraskuuta 2006 Japanissa ja 17. marraskuuta Pohjois-Amerikassa ja Euroopassa.


title: PlayStation 3

text: Sony Computer Entertainment julkaisi 1. huhtikuuta 2010 järjestelmäpäivityksen 3.21, joka poisti OtherOS-toiminnallisuuden PlayStation 3:sta. Sony oli käyttänyt OtherOS:ää laitteen markkinoinnin alkuvuosina myydäkseen laitetta yleiskäyttöisenä tietokoneena. Tämä sai aikaan vastalauseiden vyöryn, mikä huipentui useisiin oikeudenkäynteihin ja valituksiin kuluttajaviranomaisille, joista osa on yhä käsittelyn alla. Suomessa Kuluttajariitalautakunta suositti, että Sonyn tulisi maksaa yhdessä myyjän kanssa kuluttajille korvausta menetetystä toiminnallisuudesta. Päätökset ovat vain suosituksia eivätkä sido oikeudellisesti, ja Sony kieltäytyi maksamasta hyvitystä.


title: PlayStation 3

text:
Sony ilmoitti tuovansa 3D:n laitteelle vuoden 2010:n aikana. Myös useita 3D-Blu-ray-elokuvia oli saatavilla, ja niissä oli käytössä vääräväritekniikka (puna- tai magenda/vihreä-lasit). Sonyn tekniikan on arveltu käyttävän 120 Hz:n aitoa kenttäpäivitystä suljinlaseilla.
Alkaen 1.4-versiosta HDMI:ssä on tuki 3D:lle, ja Sony toi vuonna 2010 käyttöjärjestelmäpäivityksen PlayStation 3:lle. Alan standardit, joita hyödynnetään 3D:ssä, eivät ole vielä vakiintuneet.


title: PlayStation 3

text: Sony Computer Entertainmentin, Toshiban ja IBM:n kehittämässä Cell-suorittimessa on yhdeksän 3,0 gigahertsin taajuudella toimivaa RISC-pohjaista ydintä. PlayStation käyttää vain seitsemää ydintä valmistuksen tehostamiseksi Ytimistä seitsemän kappaletta on yksinkertaisempia signaalinkäsittelysuorittimia (SPE, "Synergistic Processing Element"), jotka hoitavat suuren osan laskennasta. Niitä ohjaa yksi yleiskäyttöinen pääprosessori, kaksisäikeinen "POWER Processing Element" (PPE). Kuusi SPE:tä on tarkoitettu pelien käyttöön, ja yksi on käyttöjärjestelmää varten.


title: PlayStation 3

text: Konsolin näytönohjain on NVIDIAn valmistama, Sony Computer Entertainmentin ja NVIDIAn yhdessä suunnittelema sekä NVIDIAn G70-arkkitehtuuriin (myös: NV47) perustuva PlayStation 3 -käyttöön räätälöity piiri nimeltään ”Reality Synthesizer” eli lyhyemmin RSX. RSX:n kellotaajuus on 550 megahertsiä, ja sillä on 256 megatavua omaa GDDR3-muistia, joka toimii 700 megahertsin kellotaajuudella. Transistoreja piirissä on 300 miljoonaa, ja se kykenee High Dynamic Range (HDR) -laskentaan sekä suurimpaan HDTV-tarkkuuteen.


title: PlayStation 3

text: Konsolissa on yhteensä 512 megatavua muistia. Puolet keskusmuistista, 256 megatavua, on 3,2 GHz:n nopeudella toimivaa XDR DRAMia, joka on Cell-prosessorin käytössä. Toiset 256 megatavua koostuu 700 megahertsin nopeudella toimivasta GDDR3 VRAMista, joka on varattu RSX-grafiikkaprosessorille, jolla on pääsy myös nopeampaan XDR DRAMiin.


title: PlayStation 3

text: Konsolissa on digitaalinen HDMI 1.3 -liitäntä sekä lisäksi analogiset S-Video, RGB, komponenttivideo ja komposiittivideo "Multi-AV"-liittimen kautta. Äänen voi kuljettaa HDMI:n yli 2-, 5.1- tai 7.1-kanavaisena PCM:nä, 5.1-kanavaisena Dolby Digitalina tai DTS:nä ja AAC:nä. Laitteen takapaneelissa on lisäksi optinen S/PDIF-liitin.


title: PlayStation 3

text: Verkkoon pääsee langallisesti Ethernet-portin ja suurimmassa osassa malleja langattomasti WLANin kautta. Konsolissa on myös liitännät Bluetooth 2.0 sekä USB 2.0 oheislaitteille. Bluetoothiin voi liittää seitsemän laitetta kerrallaan.


title: PlayStation 3

text: PlayStation 3:sta on julkaistu monia malleja, jotka on ryhmitelty kiintolevyn koon mukaan. Konsolin julkaisussa tarjolla olivat 20 sekä 60 Gt:n kiintolevyllä varustetut mallit.


title: PlayStation 3

text: Pelikonsolista julkaistiin Euroopassa aluksi vain kalliimpi, 60 gigatavun kiintolevyllä varustettu malli. 60 Gt:n mallin erot 20 Gt:n malliin olivat 60-gigatavuisessa oleva WLAN sekä Secure Digital-, MultiMediaCard-, Memory Stick- ja Compact Flash -muistikorttipaikat etupaneelissa. 20 ja 60 gigatavun mallit olivat lisäksi myös yhteensopivia PlayStation 2 -pelien kanssa. 20 gigatavun mallin myynti lopetettiin 11. huhtikuuta 2007, eikä sitä julkaistu Euroopassa.


title: PlayStation 3

text: 40 gigatavun malli julkaistiin Euroopassa lokakuussa 2007 sekä Amerikassa ja Japanissa marraskuussa 2007. Mallissa oli kaksi USB-porttia muiden mallien neljän sijasta. Laitteesta puuttuvat lisäksi muistikortinlukijat ja tuki PlayStation 2 -peleille. Mallissa on paranneltu Blu-ray-soitin. Sony Computer Entertainment Europen johtaja David Reeves ilmoitti heinäkuussa 2008, että 40 gigan malli korvataan 80 gigan mallilla.


title: PlayStation 3

text: 80 gigatavun malli julkaistiin Euroopassa ja Amerikassa elokuussa 2008. Se korvasi pienemmän 40 gigatavun mallin. Kiintolevytilan suurenemisen lisäksi ohjain vaihdettiin DualShock 3 -ohjaimeen. Mallissa ei ole PlayStation 2 -pelien yhteensopivuutta eikä Flash-kortinlukijoita, ja siinä on vain kaksi USB-paikkaa.


title: PlayStation 3

text: 160 gigatavun malli julkaistiin Euroopassa vuoden 2008 lokakuussa ja Amerikassa saman vuoden marraskuussa. Se vastaa 80 gigatavun mallia, vain kiintolevy on suurempi. Malli sisälsi noin 3–5 PlayStation Storesta ladattavaa peliä. Malli on poistunut myynnistä.


title: PlayStation 3

text: PlayStation 3:sta tuli myyntiin syyskuun 2009 alussa pienempikokoisempi CECH-2000-versio, joka tunnetaan myös nimellä PS3 Slim. Siinä on 120 gigatavun kiintolevy, ja se sisältää samat ominaisuudet kuin aiempi mallisto, mutta siinä ei ole tukea kolmannen osapuolen käyttöjärjestelmän asentamiseksi. Lisäksi levyn poistamiseen ja konsolin kytkemiseen päälle ja pois päältä käytetyt hipaisukytkimet on korvattu tavallisemmilla painikkeilla. Slimiin on lisätty Bravia Sync -toiminto, jolla se voidaan yhdistää Sonyn Bravia-televisioon. Toiminnon ollessa päällä television sammuttamisen jälkeen sammuu myös pelikonsoli, ja television ollessa valmiustilassa se käynnistyy, kun PlayStation 3 käynnistetään.


title: PlayStation 3

text: Syksyllä 2009 Slim-mallista tuli saataville myös 250 gigatavun versio ja vuonna 2010 320 gigatavun versio (CECH-3000)


title: PlayStation 3

text: Vuonna 2012 on julkaistu 500 gigatavun versio. Britanniassa on ollut myös 12 gigatavun SSD-levyllä varustettu versio. Vuoden 2012 CECH-4000 malleja kutsutaan "SuperSlim-"malleiksi, joissa levyasema on päältä ladattava.


title: PlayStation 3

text: SuperSlim-malleja on myyty 12, 250 ja 500 gigatavun tallennustilalla CECH-4000-, CECH-4200- ja CECH-4300-mallinumerosarjoilla.


title: PlayStation 3

text: Kaikissa malleissa on Bluray-asema. WLAN-tuki on kaikissa paitsi CECHB-mallisarjassa. Saman laitesukupolven malleja on ollut saatavilla eri kokoisilla kiintolevyillä, joita on listattu alla olevassa taulukossa kentässä "ominaisuudet".


title: PlayStation 3

text: PlayStation 3 -konsoliin voi kytkeä enintään seitsemän ohjainta. LED-merkkivalo ilmaisee ohjainpaikat 5–7 kahdella valolla, koska valoja on vain neljä. Jos esimerkiksi ohjain on paikassa 6, valot 4 ja 2 palavat yhtä aikaa. Ohjaimessa on myös USB mini-B -liitin, jota pitkin ohjaimen akku ladataan. Ohjaimen akku kestää täydellä latauksella reilusti yli kymmenen tuntia. PlayStation 3 -ohjaimena voi myös käyttää useita kolmannen osapuolen ohjaimia, jotka kytketään USB-liittimellä.


title: PlayStation 3

text: PlayStation 3:n ohjain Sixaxis on samantyyppinen kuin PlayStation 2:ssa käytössä ollut DualShock 2, mutta siitä on tehty kevyempi ja langaton. Uusina piirteinä ohjaimessa ovat kiihtyvyyttä ja kallistusta mittaavat anturit. Analoginapit ovat saaneet lisää tarkkuutta entisestä kahdeksasta bitistä 10 bittiin. Kiihtyvyysantureiden takia Sixaxis-ohjaimesta jätettiin pois värinätoiminto. Myöhemmin julkaistussa DualShock 3 -ohjaimessa tärinätoiminto kuitenkin palautettiin.


title: PlayStation 3

text: Ulkoisesti Sixasis poikkeaa hieman edeltäjästään DualShock 2:sta. Kaksi alinta päätynappia (R2 ja L2) ovat muuttuneet pitempiliikerataisiksi liipaisimiksi. Edessä on lisäksi neljä LED-merkkivaloa, joita käytetään ilmaisemaan, mitkä ohjaimet ovat langattomassa yhteydessä keskusyksikköön, ja tunnistamaan ohjaimet keskenään. Ohjaimen keskellä on pyöreä PS-nappi, jolla voi langattomasti kytkeä konsolista virrat pois ja päälle sekä tarkistaa ohjaimen akun tilan.


title: PlayStation 3

text: DualShock 3 -ohjain on ulkoisesti samanlainen kuin PlayStation 3:n alkuperäinen Sixaxis-ohjain, joskin ohjaimen tuotemerkki on muuttunut DualShock 3:ksi. Myös muilta ominaisuuksiltaan DualShock 3 on lähes identtinen, Sixaxis-ohjaimesta poiketen DualShock 3 sisältää tärinämoottorit. Moottorit tuovat ohjaimeen hieman lisää massaa.


title: PlayStation 3

text: DualShock 3 julkaistiin Japanissa marraskuussa 2007, Pohjois-Amerikassa huhtikuussa 2008 ja Euroopassa heinäkuussa 2008. Ohjain on aluevapaa, joten kaikkia ohjaimia voi käyttää muiden alueiden konsolien kanssa.


title: PlayStation 3

text: Sony esitteli maaliskuussa 2010 liikkeentunnistusohjaimen PlayStation 3:lle. PlayStation Move -liikkeentunnistusohjain toimii yhteistyössä Eye-kameran ja PlayStation 3:n kanssa.


title: PlayStation 3

text: Järjestelmä hahmottaa pelaajan liikkeet, kulmat ja sijainnin kolmiulotteisessa tilassa. Tämän pitäisi luoda tunteen siitä, että pelaaja on itse ”pelin sisällä”.


title: PlayStation 3

text: PlayStation Moven myynti aloitettiin Euroopassa ja Pohjois-Amerikassa syyskuussa 2010.


title: PlayStation 3

text: Vakuutusyhtiö SquareTraden vuonna 2009 tekemän tutkimuksen mukaan PlayStation 3:n kahden vuoden vika-aste oli 10 prosenttia. PlayStation 3 -konsoleiden vikojen määrä on kulutuselektroniikan normaaleiden vikamäärien rajoissa.


title: PlayStation 3

text: BBC:n televisio-ohjelma "Watchdog" julkaisi syyskuussa 2009 tutkimuksen, jonka mukaan PlayStation 3:n "yellow light of death" (”keltainen kuolemanvalo”) -ongelma koskee noin puolta prosenttia Isossa-Britanniassa myydyistä konsoleista. Keltainen valo ilmaisee laitteistovikaa, joka tekee järjestelmästä käyttökelvottoman. Ohjelma huomioi vian ilmaantuvan yleensä 1,5–2 vuoden käytön jälkeen, jolloin vuoden takuu on jo umpeutunut ja konsolinomistajan on maksettava Sonylle saadakseen kunnostetun konsolin. Sony Computer Entertainmentin varatoimitusjohtaja Ray Maguire kritisoi ohjelmaa ja sen mahdollista yritystä vahingoittaa Sonyn ja PlayStationin brändiä. Hän totesi myös, etteivät ohjelman testaamat kolme konsolia ole riittävä todiste valmistusviasta.


title: PlayStation 3

text: Monet alkuperäisen PlayStation 3 -konsolimallin omistajista havaitsivat 1. maaliskuuta 2010 virheitä, jotka liittyivät järjestelmän sisäiseen kelloon. Virheellä oli monia ilmenemismuotoja. Alun perin ongelma vaikutti olevan kykenemättömyys yhdistää PlayStation Networkiin. Ongelman perimmäinen syy ei kuitenkaan ollut PlayStation Network, sillä käyttäjät, jotka eivät koskaan olleet pelanneet verkossa, eivät pystyneet pelaamaan kovalevylle tallennettuja pelejä tai käyttämään järjestelmäteemoja. Samalla monien käyttäjien järjestelmän kellonajaksi muuttui 31. joulukuuta 1999.


title: PlayStation 3

text: Näytölle ilmestyvä virhekoodi oli tavallisesti 8001050F, ja sen saaneet käyttäjät eivät pystyneet kirjautumaan sisään, pelaamaan pelejä, käyttämään dynaamisia teemoja ja katselemaan tai synkronoimaan palkintoja. Ongelma koski vain ensimmäisen, toisen ja kolmannen sukupolven PlayStation 3 -järjestelmiä eikä Slim-malleja niiden erilaisen kellolaitteiston vuoksi.


title: PlayStation 3

text: Sony vahvisti virheet ja antoi lausunnon: ”Kartoitamme ongelmaa ja jatkamme töitä palauttaaksemme palvelun kaikille.” Maaliskuun toiseen päivään mennessä alkuperäisen PlayStation 3 -konsolimallin omistajat pystyivät jälleen yhdistämään PlayStation Networkiin, eikä kello enää ilmoittanut ajaksi 31. joulukuuta 1999. Sony ilmoitti, että ongelman kokeneet mallit havaitsivat vuoden 2010 virheellisesti karkausvuodeksi binäärikoodin desimaalin esitysmuodossa olleen virheen vuoksi. Joidenkin käyttäjien piti kuitenkin päivittää kello käsin tai hakea uusi aika verkosta.


title: PlayStation 3

text: Sony julkaisi kesäkuussa 2010 järjestelmäpäivityksen 3.40, joka paransi tapaa, jolla järjestelmän kello huomioi karkausvuodet.


title: PlayStation 3

text: PlayStation 3:n versio Sonyn XrossMediaBarista sisältää yhdeksän vaakatasoista saraketta, joista löytyy konsolin kaikki toiminnot. Valikot ovat järjestyksessään seuraavat: käyttäjät, asetukset, kuvat, musiikki, videot, pelit, verkko, PlayStation Network ja ystävät. Käyttöliittymä on samankaltainen kuin PlayStation Portablessa. PlayStation 3:een voi tehdä hallitsija- eli master-käyttäjätunnuksia sekä toissijaisia eli sub-tunnuksia.


title: PlayStation 3

text: Laitteella voi katsoa teräväpiirtokuvia diaesityksenä musiikin kanssa tai ilman, soittaa omia musiikkikappaleita ja kopioida musiikkia kovalevylle sekä katsoa teräväpiirtovideoita ja -elokuvia. Konsoliin voi myös liittää USB- tai Bluetooth-hiiren sekä näppäimistön, ja konsolista löytyy verkkoselain, jonka avulla voi ladata joitakin tiedostoja internetistä. Ystävät-valikko antaa mahdollisuuden lisätä ja estää toisia käyttäjätunnuksia kaverilistalle, viestien lähettämisen sekä chatin kuulokemikrofonin ja PlayStation Eye- tai EyeToy-web-kameran kautta. PlayStation Network -valikosta löytyy PlayStation Store -verkkokauppa sekä PlayStation Home -verkkopalvelu.


title: PlayStation 3

text: Terra Soft Solutions julkaisi marraskuussa 2006 PlayStation 3:n käyttämälle Cell-prosessorille nimenomaisesti suunnitellun Fedora Core 5 -pohjaisen Linux-käyttöjärjestelmän "Yellow Dog Linuxin", jonka voi asentaa PlayStation 3:n kiintolevylle. Käyttöjärjestelmän voi ladata ilmaiseksi internetistä tai ostaa DVD:llä. Toimitettava kerneliversio on 2.6.16. Lisäksi mukaan tulee muita ohjelmia, kuten Mozilla Firefox, Mozilla Thunderbird ja OpenOffice.org, Cell SDK, GCC 3.4.4 sekä muita tarkemmin määrittelemättömiä ohjelmointityökaluja sekä video- ja internetohjelmia. Ikkunamanagerina YDL käyttää E17:ää, joka valittiin muun muassa sen pienten resurssivaatimusten takia.


title: PlayStation 3

text: Linuxin avulla voi asentaa Windows XP- tai Vista-käyttöjärjestelmän, mutta Windows-pohjaiset käyttöjärjestelmät ovat kuitenkin käytännössä käyttökelvottomia. Windows ei tue Cell-suorittimen arkkitehtuuria, ja näin ollen sen täytyy Linuxin alaisuudessa emuloida kokonaista x86-suoritinta, mikä taas johtaa todella kehnoon suorituskykyyn.


title: PlayStation 3

text: Linuxin käyttö ei ole mahdollista syyskuussa 2009 julkaistussa Playstation 3 Slim -mallissa. Järjestelmäpäivitys 3.21 poisti "Install Other OS" -toiminnallisuuden myös vanhoista malleista.


title: PlayStation 3

text: Konsolin voi yhdistää "PlayStation Network" -verkkopalveluun. Sony Computer Entertainment julkisti palvelun vuoden 2006 PlayStation Business -tapahtumassa Tokiossa. Sony Computer Entertainment myös vahvisti, että palvelu tulee aina olemaan yhteydessä, se on ilmainen ja se sisältää verkkopelimahdollisuuden. Kun palvelu käynnistettiin, rekisteröityminen oli mahdollista vain PlayStation 3:n ja PlayStation Portablen kautta. Tämä on sittemmin muutettu, ja kirjautuminen on mahdollista myös tietokoneen kautta PlayStation Networkin sivuilla.


title: PlayStation 3

text: Tokyo Game Showssa 21. syyskuuta 2006 paljastettiin, että käyttäjillä tulee olemaan mahdollisuus ladata joitakin PlayStation- ja PlayStation 2 -pelejä PlayStation Networkista. Ensin ladattaviksi tulivat pienimmänkokoiset pelitiedostot.


title: PlayStation 3

text: Toukokuussa 2007 Sony julkisti PlayStation Network Card -kortit, jotka olivat ikään kuin sähköistä rahaa, jota voitiin käyttää ostoksiin. PlayStation Network -lipukkeita, joiden arvot ovat 1 000, 3 000, 5 000 ja 10 000 jeniä, voi ostaa Japanista joistakin kaupoista. Jokainen lipuke sisältää 12 merkkiä sisältävän koodin, jonka voi syöttää PlayStation Networkiin ja näin laittaa rahaa virtuaalilompakkoon. PlayStation Network Cardit saapuivat kesällä 2007 myös Etelä-Koreaan, Hongkongiin ja Taiwaniin, ja ne tulivat myös Pohjois-Amerikkaan keväällä 2008. Japanin lipukkeiden sijaan PlayStation Network Cardit olivat näissä maissa kortteja, mutta ne toimivat muuten samoin kuin Japanissakin. Eurooppaan kortit tulivat myyntiin syksyllä 2009.


title: PlayStation 3

text: Pelijulkaisijat voivat periä omia maksuja MMORPG-peleistä. Lisäksi PlayStation Networkiin kuuluvasta PlayStation Store -verkkokaupasta voi ostaa maksullista sisältöä, kuten lisäpaketteja peleihin, elokuvia ja musiikkia sekä aiempien PlayStationeiden pelejä. Maksullisen sisällön ohella tarjolla on myös ilmaista sisältöä.


title: PlayStation 3

text: Huhtikuussa 2011 PlayStation Network hakkeroitiin, minkä seurauksena Sony sulki Networkin ja laittoi sen huoltoon. Sony palautti PlayStation Networkin toimintaan noin kuukauden kuluttua. Yhteensä 77 miljoonan käyttäjän tietoja katosi tietomurron yhteydessä. Hakkeroitujen tietojen mukana lähti muun muassa käyttäjien luottokorttitietoja.


title: PlayStation 3

text: PlayStation 3:n Pohjois-Amerikan julkaisun yhteydessä julkaistiin 14 peliä, ja ennen vuoden loppua julkaistiin vielä kolme lisää. Pohjois-Amerikan ensimmäisen myyntiviikon jälkeen vahvistettiin, että parhaiten myynyt julkaisupeli oli ollut Insomniac Gamesin "", joka sai myös myönteisen vastaanoton kriitikoilta. Esimerkiksi IGN ja GameSpot kehuivat peliä ja nostivat sen vuoden 2006 parhaaksi PlayStation 3 -peliksi. Muutamat pelit, kuten "" ja "F.E.A.R.", eivät ehtineet julkaisuun vaan myöhästyivät vuoden 2007 alkuun. Japanin julkaisussa parhaiten myynyt peli oli puolestaan "Ridge Racer 7", mutta myös "" myi hyvin. PlayStation 3 julkaistiin Euroopassa 24 pelin valikoimalla. Mukana oli myös pelejä, joita ei ollut tarjolla aiemmissa julkaisuissa, kuten "MotorStorm", "Virtua Fighter 5" ja "Formula One Championship Edition". "Resistance: Fall of Man" ja "MotorStorm" olivat vuoden 2007 myydyimmät PS3-pelit. Molemmat saivat odotetusti jatko-osat "Resistance 2" ja "".


title: PlayStation 3

text: Vuoden 2007 E3-pelimessuilla heinäkuussa Sony Computer Entertainment näytti monia tulevia PlayStation 3 -pelejään, kuten "Heavenly Sword", "Lair", "", "Warhawk" ja "", jotka kaikki ilmestyivät loppuvuodesta 2007. Näytteillä oli myös lukuisia nimikkeitä, jotka oli tarkoitus julkaista vuosina 2008 ja 2009. Näistä merkittävimpiä olivat "Killzone 2", "Infamous", "Gran Turismo 5 Prologue" ja "LittleBigPlanet". Joitakin ulkopuolisten studioiden pelejä oli myös nähtävillä, esimerkkeinä "", "Grand Theft Auto IV", "" ja "Resident Evil 5". "Final Fantasy XIII" ja "Final Fantasy Versus XIII" näytettiin Tokyo Game Showssa lokakuussa 2007, sillä ne olivat suunnattu erityisesti japanilaisille markkinoille.


title: PlayStation 3

text: Myöhemmin Sony Computer Entertainment alkoi julkaista parhaiten myyneistä peleistään edullisempia versioita, jotka tunnetaan Euroopassa Platinum-peleinä (kuten PlayStation 2:lla), Amerikassa Greatest Hits -nimikkeellä ja Aasiassa PlayStation 3 the Best -nimikkeellä.


title: PlayStation 3

text: Kesäkuun 2010 loppuun mennessä PlayStation 3:n pelejä oli myyty yhteensä noin 290 miljoonaa kappaletta.


title: PlayStation 3

text: Konsolille oli julkaistu 4 332 peliä vähittäismyynnissä vuoden 2013 loppuun mennessä.


title: PlayStation 3

text: Kaikki laitteiden TRC:tä ("Technical Requirements Checklist") noudattavat PlayStation, PlayStation Portable ja PlayStation 2 -pelit ovat pelattavissa vain konsolin vanhemmilla versioilla. Vanhempien PlayStationeiden muistikortit eivät käy suoraan PlayStation 3:een, ja niitä varten täytyy ostaa erillinen adapteri. PS2-ohjaimet voi liittää PS3:een kaapelin avulla.


title: PlayStation 3

text: PlayStation 3:n alkuvaiheen tuotantokustannusten arvioitiin olevan noin 805,85 dollaria 20 gigan mallille ja 840,35 dollaria 60 gigan mallille. Malleja myytiin kuitenkin 499 dollarin ja 599 dollarin hinnoilla, mikä tarkoitti sitä, että jokainen konsoli myytiin arviolta 250 dollarin tappiolla. Tämän seurauksena Sony Computer Entertainmentin peliosasto ilmoittikin, että heidän maaliskuussa 2007 päättyneen tilivuotensa tulos oli 232,3 miljardia jeniä (1,97 miljardia dollaria) tappiolla. Huhtikuussa 2007 eli pian sen jälkeen, kun nämä tulokset olivat julkistettu, Sony Computer Entertainmentin johtaja Ken Kutaragi ilmoitti jäävänsä eläkkeelle ja poistuvansa tehtävistään. Jotkin uutislähteet, kuten "The Times" ja "The Wall Street Journal", raportoivat, että tämä johtui PlayStation 3:n huonoista myynneistä. Sony Computer Entertainment kertoi kuitenkin, että Kutaragi oli suunnitellut vetäytymistä jo kuusi kuukautta ennen poistumistaan.


title: PlayStation 3

text: Tammikuussa 2008 Sony Computer Entertainmentin toimitusjohtaja Kaz Hirai ilmoitti, että konsoli saattaa alkaa tehdä voittoa vuoden 2009 alkuun mennessä. Hän sanoi, että ”seuraava tilivuosi alkaa huhtikuussa (2008), ja jos voimme yrittää saavuttaa voittotavoitteemme, niin se olisi hieno asia” ja että ”voiton tuottaminen ei ole ensisijainen saavutus, mutta siihen pyrimme”. Analyytikkoryhmä Nikko Citigroup ennusti, että laite saattaisi tuottaa voittoa jo elokuuhun 2008 mennessä. Tammikuussa 2009 Sony Computer Entertainment ilmoitti, että heidän peliosastonsa oli voitolla siitäkin huolimatta, että konsolia myytiin vielä tappiolla. Heinäkuussa 2008 Kaz Hirai kertoi haastattelussa, että hänen tavoitteensa on myydä 150 miljoonaa PlayStation 3:a yhdeksän vuoden aikana. Tämä ylittäisi PlayStation 2:n yhdeksän vuoden myynnit, jotka olivat 140 miljoonaa.


title: PlayStation 3

text: Tuotantokustannukset ovat laskeneet merkittävästi siitä, mitä ne olivat konsolin julkaisussa. PlayStation 2 -emulaattorin eli Emotion Enginen poistaminen PlayStation 3:sta ja muiden osien halpeneminen ovat olleet osana konsolin halpenemisessa. Cell-prosessorin tuottaminen on halventunut merkittävästi 65 nanometrin kehittämistekniikkaan siirtymisen vuoksi, ja Blu-ray-diodien valmistus on tullut myös halvemmaksi. Yhden konsolin valmistaminen maksoi tammikuussa 2008 noin 400 dollaria.


title: Polabi

text: Polabi on 1700-luvulla sukupuuttoon kuollut slaavilainen kieli, jonka puhujat asuivat Keski-Euroopassa Elben (slaav. Labe), Oderin ja Itämeren välisellä alueella. Suurimman vaikutuksensa polabit saivat 800-luvulla.


title: Davos

text: Davos (, retorom. "Tavau", puhekielessä paikallisesti "Tafaas") on runsaan 11 000 asukkaan kaupunki itäisessä Sveitsissä, Graubündenin kantonissa, Landwasserjoen laaksossa.


title: Davos

text: Kaupunki sijaitsee noin 1 550 metriä merenpinnan yläpuolella. Davos onkin yksi korkeimmalla sijaitsevista Euroopan kaupungeista. Taajama koostuu viidestä kylästä: Davos-Dorf, Davos-Platz, Frauenkirch, Glaris ja Monstein. Davosin pinta-ala on 284 km², ja se on pinta-alaltaan Sveitsin toiseksi suurin kunta.


title: Davos

text: Davos on saksankielistä aluetta: vuonna 2000 tehdyn tutkimuksen mukaan 90 % davosilaisista oli saksankielisiä, ranskankielisiä oli 0,5 %, italiankielisiä 2 %, retoromaaninkielisiä 1 % ja muunkielisiä noin 7 %.


title: Davos

text: Davos on tunnettu lomakaupunki, jonka historia alkaa 1800-luvun alkupuoliskolta: ensimmäiset hoito- ja kylpylälaitokset rakennettiin jo 1840-luvulla. Vuonna 1890 avatun rautatien myötä kulkuyhteydet Davosiin paranivat olennaisesti ja paikkakunnasta kehittyi nopeasti kansainvälinen loma-, parantola- ja kulttuurikeskus.


title: Davos

text: 1960-luvulta lähtien Davosia on kehitetty konferenssikaupungiksi. Maailman johtavat talouspäättäjät kokoontuvat vuosittain tammikuussa Davosiin Maailman talousfoorumin vuosikokoukseen.


title: Davos

text: Talviurheilulla on Davosissa pitkät perinteet. Keskeisenä paikkana aina 1890-luvulta lähtien on ollut Davosin jäästadion. Siellä on järjestetty pikaluistelun MM-kisat seitsemän kertaa ja EM-kisoja 11 kertaa, Taitoluistelun maailmanmestaruuskilpailut useasti vuosina 1899–1966, Jääpallon Euroopan-mestaruuskilpailut 1913, Jääkiekon Euroopan-mestaruuskilpailut 1926, Jääkiekon maailmanmestaruuskilpailut 1935 sekä Maastohiidon maailmancupin kilpailuja vuosina 1982 ja 2007–2010. Kaupungissa on kymmeniä köysiratoja ja hiihtohissejä, jotka nousevat jopa lähes 3 kilometrin korkeuteen.


title: Davos

text: Jääkiekkojoukkue HC Davos pelaa korkeimmalla sarjatasolla. Jääkiekon Spengler Cup on järjestetty Davosissa vuodesta 1923.


title: Davos

text: Rhätische Bahnin rautatie kulkee Davosin läpi. Davosista on tunneittainen junayhteys Filisuriin ja edelleen muun muassa Sankt Moritziin. Puolen tunnin välein on junayhteys Landquartiin ja edelleen muun muassa Churiin ja Zürichiin.


title: Davos

text: Kaupungin sisäinen liikenne on järjestetty yhdeksällä linja-autoreitillä. Davosista on myös postiautoyhteys kesäisin Flüelasolan yli Suschiin ja Zerneziin.


title: Ateenan valtiomuoto

text: Ateenan valtiomuoto () on Aristoteleen nimiin laitettu ja joko Aristoteleen tai jonkun hänen oppilaansa kirjoittama tutkielma, joka käsittelee antiikin Ateenan valtiomuotoa ja sen historiaa.


title: Ateenan valtiomuoto

text: Aristoteleen teos oli todennäköisesti osa hänen peripateettisen koulunsa kokoelmaa "158 kaupungin kansanvaltaiset, harvainvaltaiset, parhaidenvaltaiset ja tyranninvaltaiset valtiomuodot lajeittain". Kokoelma käsitti laajan aineiston antiikin aikaisten kaupunkivaltioiden valtiomuodoista. Se mainitaan muun muassa Diogenes Laertioksen antamassa Aristoteleen teosluettelossa.


title: Ateenan valtiomuoto

text: Teoksen on kirjoittanut joko Aristoteles tai joku peripateettisen koulukunnan oppilas hänen ohjauksessaan. Tutkielma on sisältönsä perusteella ajoitettu vuosien 328 ja 325 eaa. välille.


title: Ateenan valtiomuoto

text: Aristoteleen teos on ainutkertainen sikäli, että se ei ole osa alkuperäistä Aristoteleen teosten kokoelmaa "Corpus Aristotelicumia". Teos oli kateissa, kunnes amerikkalainen lähetyssaarnaaja löysi sen Egyptistä vuonna 1890. Myöhemmin samana vuonna British Museum hankki teoksen.


title: Ateenan valtiomuoto

text: Teoksen alkuosa on kadonnut. Siitä tunnetaan joitakin katkelmia ennen kaikkea Herakleideen teoksesta tekemästä lyhennelmästä.


title: Ateenan valtiomuoto

text: Säilynyt osa on jaettu 69 lukuun. Se voidaan jakaa kahteen osaan. Ensimmäisessä esitetään Ateenan perustuslain historia vuoteen 403 eaa. saakka. Toisessa osassa esitetään Ateenan perustuslaki sellaisena, kuin se oli tutkielman kirjoitusajankohtana.


title: Ateenan valtiomuoto

text: Ensimmäinen osa alkaa Kylonin ajoista ja etenee tämän jälkeen Soloniin ja Peisistratoksen suvun tyranniaan. Tämän jälkeen selvitetään Kleistheneen tekemiä uudistuksia, Ateenan demokratiaa sekä sen välillä tapahtuneita syrjäyttämisiä (nk. neljänsadan, viidentuhannen, kolmenkymmenen tyrannin sekä kymmenen tyrannin ajat). Osa päättyy yhteenvetoon valtiomuodon historiallisesta kehityksestä.


title: Ateenan valtiomuoto

text: Toinen osa käsittelee muun muassa kansalaisuutta koskevaa kirjanpitoa, virkatehtäviä, neuvostoa (Bule), arkontteja, sotilaskomentajia sekä oikeusistuimia.


title: Moonwalk

text: Moonwalk () on yksi sliding-tanssitekniikan liikkeistä. Oikealta nimeltään moonwalk on backslide. Backslidessa tanssija näyttää kävelevän eteenpäin, mutta liukuu taaksepäin kuin liukuhihnalla. Tanssitekniikka tuli suuren yleisön tietoisuuteen, kun Michael Jackson esitti sen kappaleensa Billie Jean aikana 25. maaliskuuta 1983 televisio-ohjelmassa "Motown 25: Yesterday, Today, Forever". Moonwalkista tulikin yksi hänen ”tavaramerkeistään”. Sittemmin moonwalkista on tullut yksi maailman tunnetuimmista tanssiliikkeistä. Kyseistä tanssitekniikkaa käytetään tanssilajissa popping.


title: Acehin sota

text: Acehin sota on yhteisnimitys Acehin sulttaanikunnan ja Hollannin välillä vuosina 1873–1903 käydyille sodille. Acehissa sotaa kutsutaan Hollannin sodaksi.


title: Acehin sota

text: Hollannin Itä-Intian vallan vakiinnuttaminen kohtasi vastarintaa, ja vaikka Acehin sulttaanikunnalle oli luvattu itsenäisyys, Hollannin oli valtansa vakiinnuttamiseksi lopulta hyökättävä Acehin sulttaanikuntaan sulttaanin ja paikallisjohtajien vallan nujertamiseksi.


title: Acehin sota

text: Hollannin Itä-Intian hallinto julisti 23. maaliskuuta 1873 sodan Acehin sulttaanikunnalle. Vuonna 1874 joukkoja komentamaan käskettiin kenraalimajuri Johan Harmen Rudolf Köhler, joka onnistui ottamaan haltuunsa alavat rannikkoalueet, mutta ei sisämaan korkeita paikkoja. Acehin sulttaani pyysi ja mahdollisesti saikin aseapua Italialta ja Britannialta sekä nykyaikaisti armeijansa ripeästi. Köhler sai surmansa. Hänen seuraajakseen käskettiin kenraali Van Swieten, joka onnistui valtaamaan sulttaanin palatsin tämän päästessä kuitenkin pakenemaan. Sissisotaa jatkui vuoteen 1880, jolloin hollantilaiset eivät enää pyrkineetkään saamaan haltuunsa korkeita keskisiä alueita, vaan vakiinnuttamaan valtansa rannikoilla, pääasiassa Banda Acehissa ja Ulhee Lheuen satamakaupungissa. Sota Acehin sulttaanikuntaa vastaan julistettiin päättyneeksi 13. lokakuuta 1880.


title: Acehin sota

text: Brittiläinen laiva "Nisero" rantautui Acehiin hollantilaisten kontrollin ulkopuoliselle alueelle, ja aluetta hallitseva acehilainen paikallisjohtaja vaati siitä lunnaita sekä briteiltä että hollantilaisilta. Koska Aceh Lontoon sopimuksen mukaan kuului Hollannille, vaativat britit Hollantia toimimaan aluksen vapauttamiseksi. Hollantilaiset epäonnistuivat vapauttamisyrityksessään, sillä toinen acehilainen paikallisjohtaja Teuku Umar kieltäytyi auttamasta heitä. Lopputuloksena hollantilaiset ja britit yhdistävät voimansa ja valtasivat alueen. Sulttaani luopui panttivangeistaan lunnaita vastaan.


title: Acehin sota

text: Hollannin sotaministeri Weitzel julisti sodan Acehia vastaan. Hollannin sotamenestys oli edelleen huono, minkä vuoksi se pyrki värväämään osan paikallisjohtajista puolelleen. Itseään Teuku Djohan Pahlawaniksi (sankarilliseksi Johaniksi) kutsuva Umar sai rahaa, oopiumia ja aseita sekä 1. tammikuuta 1884 hallituksen ylempää sotalordia tarkoittavan "panglima prang besar" -nimityksen. Kahta vuotta myöhemmin Omar hyökkäsi uudistetulla armeijallaan hollantilaisten kimppuun.


title: Acehin sota

text: Majuri J. B. van Heutsz kritisoi julkisesti kirjoituksillaan vuosien 1882 ja 1883 pyrkimyksiä acehilaisten kukistamiseksi ja vaatii suurempia joukkoja. Hänet nimitettiin Acehin kenraalikuvernööriksi 1898. Hän ja hänen luutnanttinsa Hendrikus Colijn, josta tuli myöhemmin Hollannin pääministeri, päättivät nimittää eversti Van Daalenin murskaamaan acehilaisten vastarinnan rippeet.


title: Acehin sota

text: Van Daalen tuhosi useita kyliä ja surmasi noin 2 900 acehilaista, joista noin 1 150 oli naisia ja lapsia, hollantilaisten omien tappioiden jäädessä 26 henkeen. Van Daalen sai ylennyksen. Acehin vastarintaa johtanut sulttaani Muhammed Daud antautui hollantilaisille 1903 ja maa liitettiin Hollannin Itä-Intiaan. Hajanainen sissisota jatkui kuitenkin tämän jälkeenkin.


title: Acehin sota

text: Vuoteen 1904 mennessä Aceh oli miltei täysin hollantilaisten valvonnassa. Kaikkiaan acehilaisia arvellaan vuosia kestäneiden taisteluiden aikana kuolleen 50 000–100 000 ja yli miljoonan haavoittuneen.


title: Acehin sota

text: Acehin itsenäisyysliikkeen mielestä sota jatkui vuoteen 1942 saakka, jolloin japanilaiset vapauttivat Acehin hollantilaisista kuitenkaan toimeenpanematta lupaamaansa itsenäisyyttä. Vuosien 1873–1942 välisenä aikana hollantilaisia oli levottomuuksissa acehilaisten kanssa kuollut noin 10 000.


title: Urofilia

text: Urofilia (myös "kultainen suihku", "kultasuihku") on virtsan käyttämistä seksuaalisen mielihyvän tuottamiseen.


title: Urofilia

text: Mielihyvää voi saada esimerkiksi virtsaamalla ulkotiloissa, virtsaamalla tai saamalla virtsaa omalle keholleen, nähdessään virtsaamista tai juomalla virtsaa. Siihen voi liittyä myös vaatteisiin liittyvä fetissi, housujensa tai alushousujen kastelu.


title: Suuri moraalioppi

text: Suuri moraalioppi () on etiikkaa käsittelevä teos, joka on yleisesti pantu Aristoteleen nimiin. Jotkut tutkijat epäilevät, ettei Aristoteles ole teoksen kirjoittaja, vaan että sen kirjoittivat hänen oppilaansa. Muun muassa J. L. Ackrill on kuitenkin vakuuttunut siitä, että teos on Aristoteleen.


title: Suuri moraalioppi

text:
Joka tapauksessa teosta pidetään selvästi epäkypsempänä kuin Aristoteleen "Nikomakhoksen etiikkaa".
Teoksessa selvitetään erityisesti oikeudenmukaisen käsitettä ja siihen liittyviä seikkoja. Kirjoittaja jakaa asiat oikeudenmukaisiin joko luonnon mukaan tai lain mukaan. Luonnollisetkin asiat voivat kuitenkin muuttua, joten samoin luonnollinen oikeudenmukaisuus voi muuttua ajan myötä.


title: Eudemoksen etiikka

text: Eudemoksen etiikka () on yksi Aristoteleen etiikan alan teoksista. Teos keskittyy sellaiseen etiikkaan, joka perustuu onnellisuudesta nauttimiseen ihmisen lopullisena päämääränä. Teosta on muokannut Aristoteleen oppilas Eudemos, ja se on siksi nimetty hänen mukaansa.


title: Eudemoksen etiikka

text: Eudemoksen etiikan kirjat IV–VI muodostavat myös "Nikomakhoksen etiikan" kirjat V–VII.


title: Laura Närhi

text: Laura Närhi (s. 19. tammikuuta 1978 Kirkkonummi) on suomalainen laulaja. Soolouraansa lisäksi Närhi esiintyy Kemopetrol-yhtyeen laulusolistina. Hänen tunnettuja kappaleitaan ovat muun muassa ”Kuutamolla (Se ei mee pois)”, ”Tämä on totta”, ”Mä annan sut pois” ja ”Siskoni”.


title: Laura Närhi

text: Laura Närhi tuli tunnetuksi vuonna 1998 aloittaneen Kemopetrol-yhtyeen laulusolistina. Vuonna 2002 Närhi esitti suureksi radiohitiksi muodostuneen "Kuutamolla" -elokuvan tunnuskappaleen ”Kuutamolla (Se ei mee pois)”. Kemopetrol jäi tauolle vuonna 2007, jonka jälkeen Närhi alkoi työstää ensimmäistä sooloalbumiaan, "Suuri sydän", joka julkaistiin elokuussa 2010. Albumia on myyty yli platinalevyrajan. Albumilta hiteiksi nousivat kappaleet ”Tämä on totta” sekä ”Mä annan sut pois”, jotka molemmat myivät kultaa.


title: Laura Närhi

text: Syyskuussa 2011 Kemopetrol julkaisi uuden albumin, "A Song & A Reason". Vielä saman vuoden lopussa Närhi julkaisi uuden soolosinglen, Tehosekoitin-yhtyeen levyttämästä ”Hetken tie on kevyt” -kappaleesta tehdyn coverin, joka oli vuonna 2012 ensi-iltansa saaneen "Vuosaari"-elokuvan tunnuskappale. Kappale nousi sekä single- että latauslistan ensimmäiselle sijalle ja oli parhaimmillaan Suomen neljänneksi soitetuin radiokappale.


title: Laura Närhi

text: Närhi julkaisi toisen sooloalbuminsa "Tuhlari" lokakuussa 2012. Albumi myi kultalevyyn oikeuttavan määrän neljässä päivässä. Albumia on myyty yli 16 000 kappaletta. Syksyllä 2013 Närhi oli myös yksi "Vain elämää" -televisiosarjan toisen tuotantokauden artisteista.


title: Laura Närhi

text: Helmikuussa 2016 Närhi julkaisi uuden singlen, ”Supersankari”. Kappale on ensimmäinen single Närhen kolmannelta sooloalbumilta.


title: Laura Närhi

text: Laura Närhen isä on muusikko-säveltäjä Seppo Närhi. Hänen äitinsä on Suomessa toimineen BMG-levy-yhtiön entinen toimitusjohtaja Maija Kuusi ja isäpuoli säveltäjä-tuottaja Kim Kuusi.


title: Laura Närhi

text: Närhi avioitui muun muassa musiikkivideo-ohjaajana työskentelevän Pekka Haran kanssa toukokuussa 2011. Tammikuussa 2014 uutisoitiin parin jättäneen avioerohakemuksen joulukuussa 2013 ja parin lopullinen avioero astui voimaan heinäkuun lopussa 2014.


title: Laura Närhi

text: Joulukuussa 2014 syntyi Närhen esikoistytär.


title: Jusuf Habibie

text: Jusuf Habibie, koko nimeltään Bacharuddin Jusuf Habibie (s. 25. kesäkuuta 1936 Parepare) on indonesialainen poliitikko ja insinööri. Hänestä tuli Indonesian presidentti Suharton erottua tehtävästä vuonna 1998. Hän oli presidenttinä vuoteen 1999.


title: Abdurrahman Wahid

text: Abdurrahman Wahid (7. syyskuuta 1940 Jombang, Itä-Jaava – 30. joulukuuta 2009 Jakarta, Indonesia) oli indonesialainen poliitikko. Hän oli maan presidenttinä vuosina 1999–2001. Hänen presidenttikautensa päättyi vuonna 2001, jolloin maan kansalliskokous erotti hänet äänestyksellä kesken kauden, koska hänen sanottiin rikkoneen valtiovallan määräyksiä vastaan. Hänen tilalleen nimitettiin varapresidentti Megawati Sukarnoputri. Wahidia syytettiin korruptiosta ja kyvyttömyydestä.


title: Abdurrahman Wahid

text: Wahidin vasemman silmän verkkokalvo vammautui vuonna 1978 liikenneonnettomuudessa eikä koskaan palautunut ennalleen. 1990-luvulla myös oikea silmä alkoi sokeutua, kakkostyypin diabeteksen takia. Hän selvisi tammikuussa 1998 saamastaan aivohalvauksesta.


title: Abdurrahman Wahid

text: Wahid eli Sinta Nuriyahin kanssa avioliitossa, josta hänellä on neljä tytärtä. Hänen oli tarkoitus olla PKB-puolueensa presidenttiehdokkaana vuonna 2004. Syyskuussa 2006 hän ilmoitti olevansa valmis asettumaan ehdolle vuoden 2009 presidentinvaalissa.


title: Endeavour

text: Avaruussukkula Endeavour (NASAn avaruussukkuloiden ("orbital vehicle") luokituksessa OV-105) on NASAn käytöstä poistettu avaruussukkula. "Atlantis" on NASAn ainoa lentokelpoinen sukkula. Muiden sukkuloiden varaosista rakennetun viidennen ja samalla viimeisen sukkulan Endeavourin tehtävänä oli korvata tuhoutunut avaruussukkula "Challenger". Endeavourin ensilento STS-49 tapahtui 7. toukokuuta 1992. Monesti lykkääntynyt Endeavourin viimeinen lento STS-134 laukaistiin 16. toukokuuta 2011. Viimeinen lento laskeutui Kennedyn avaruuskeskukseen 1. kesäkuuta 2011.


title: Endeavour

text: Endeavour on nimetty brittiläisen tutkimusmatkailijan ja merenkävijän James Cookin ensimmäisen aluksen "HMS Endeavourin" mukaan. Apollo 15:n komentomoduulin nimi oli myös "Endeavour". Viimeisen lennon jälkeen käytöstä poistettu Endeavour sijoitetaan "California Science Center" -tiedekeskukseen Los Angelesiin.


title: Endeavour

text: Endeavour-sukkula esiintyi elokuvassa "Avaruuden vangit", tosin virheellisesti nimellä Endeavor. Sukkula esiintyi myös elokuvassa "Ytimessä", jossa se laskeutui vahingossa Los Angelesiin.


title: Terhi Kokkonen

text: Terhi Tuulikki Kokkonen (s. 16. heinäkuuta 1974 Helsinki) on suomalainen laulaja ja sanoittaja. Hän oli Ultra Bra -yhtyeen jäsen vuosina 1995–2001. Vuodesta 2002 Kokkonen on ollut Scandinavian Music Group -yhtyeen laulusolisti ja sanoittaja.


title: Terhi Kokkonen

text: Kokkonen kirjoitti ylioppilaaksi Kallion lukiosta vuonna 1993. Vuonna 2005 hän aloitti dramaturgian opinnot Teatterikorkeakoulussa. Syksyllä 2008 hän suoritti teatteritaiteen kandidaatin alemman korkeakoulututkinnon. Aiemmin Kokkonen on opiskellut muun muassa teologiaa. Hän harrastaa valokuvausta.


title: Terhi Kokkonen

text: Kokkosen esikoisnäytelmä "Norsunluunokkainen tikka" ilmestyi joulukuussa 2008 Teatterikorkeakoulun ja Kirja kerrallaan -kustantamon Teatteri-sarjassa. Hän on myös toiminut "MeNaiset"-lehden kolumnistina.


title: Terhi Kokkonen

text: Kokkonen osallistui vuoden 2018 Nelonen-kanavan Vain elämää -tv-sarjaan, joka kuvattiin alkuvuodesta 2018 Espanjassa, mutta hänet jouduttiin lähettämään sieltä kesken kuvauksien kotiin.


title: Terhi Kokkonen

text: Kokkosella oli pitkäaikainen seurustelusuhde bänditoverinsa Joel Melasniemen kanssa. Kokkonen oli vuosina 2008–2013 parisuhteessa dokumenttiohjaaja Arto Halosen kanssa, ja heillä on keväällä 2010 syntynyt lapsi. Vuonna 2016 Terhi avioitui sisustussuunnittelija Markus Viiperin kanssa.


title: Terhi Kokkonen

text: Kokkosen pikkusisko Pauliina Kokkonen toimii Scandinavian Music Groupin taustalaulajana. Kokkosen isosisko on näyttelijä Minna Puolanto.


title: Joutsan seutukunta

text: Joutsan seutukunta (vuoteen 2004 Kaakkoisen Keski-Suomen seutukunta) on yksi Suomen seutukunnista. Keski-Suomen maakunnassa. Siihen kuuluu kaksi kuntaa, Joutsa ja Luhanka. Euroopan unionin alueluokitusjärjestelmässä sen LAU 1 (NUTS 4) -numero on 132.Seuraavassa kuvaajassa on esitetty seutukunnan väestönkehitys viiden vuoden välein vuodesta 1980 lähtien. Käytetty aluejako on 1.1.2013 tilanteen mukainen.


title: Jämsän seutukunta

text: Jämsän seutukunta on yksi Suomen seutukunnista. Se sijaitsee Keski-Suomen maakunnassa. Siihen kuuluu kaksi kuntaa, ja Euroopan unionin alueluokitusjärjestelmässä sen LAU 1 (NUTS 4) -numero on 134. Vuoden 2009 alusta lähtien seutukunnassa on kaksi kuntaa, kun Jämsä ja Jämsänkoski liittyivät vuoden alussa Jämsän kaupungiksi.Seuraavassa kuvaajassa on esitetty seutukunnan väestönkehitys viiden vuoden välein vuodesta 1980 lähtien. Käytetty aluejako on 1.1.2013 tilanteen mukainen. Kahtia jaetun Längelmäen kunnan väestö on kuitenkin vuosina 1980–2005 laskettu kokonaan mukaan Jämsän seutukunnan lukuihin.


title: Keuruun seutukunta

text: Keuruun seutukunta on yksi Suomen seutukunnista. Se sijaitsee Keski-Suomen maakunnassa. Siihen kuuluu kaksi kuntaa, ja Euroopan unionin alueluokitusjärjestelmässä sen LAU 1 (NUTS 4) -numero on 133.Seuraavassa kuvaajassa on esitetty seutukunnan väestönkehitys viiden vuoden välein vuodesta 1980 lähtien. Käytetty aluejako on 1.1.2013 tilanteen mukainen.


title: Äänekosken seutukunta

text: Äänekosken seutukunta on yksi Suomen seutukunnista. Se sijaitsee Keski-Suomen maakunnassa. Siihen kuuluu kaksi kuntaa, ja Euroopan unionin alueluokitusjärjestelmässä sen LAU 1 (NUTS 4) -numero on 135. seutukunnassa oli asukasta.Seuraavassa kuvaajassa on esitetty seutukunnan väestönkehitys viiden vuoden välein vuodesta 1980 lähtien. Käytetty aluejako on 1.1.2017 tilanteen mukainen.


title: Kaustisen seutukunta

text: Kaustisen seutukunta on yksi Suomen seutukunnista. Se sijaitsee Keski-Pohjanmaan maakunnassa. Siihen kuuluu kuusi kuntaa, ja Euroopan unionin alueluokitusjärjestelmässä sen LAU 1 (NUTS 4) -numero on 161.Seuraavassa kuvaajassa on esitetty seutukunnan väestönkehitys viiden vuoden välein vuodesta 1980 lähtien. Käytetty aluejako on 1.1.2017 tilanteen mukainen.


title: Kokkolan seutukunta

text: Kokkolan seutukunta on yksi Suomen seutukunnista. Se sijaitsee Keski-Pohjanmaan maakunnassa. Siihen kuuluu kaksi kuntaa, ja Euroopan unionin alueluokitusjärjestelmässä sen LAU 1 (NUTS 4) -numero on 162.Seuraavassa kuvaajassa on esitetty seutukunnan väestönkehitys viiden vuoden välein vuodesta 1980 lähtien. Käytetty aluejako on 1.1.2017 tilanteen mukainen.


title: Pohjois-Satakunnan seutukunta

text: Pohjois-Satakunnan seutukunta on yksi Suomen seutukunnista. Se sijaitsee Satakunnan maakunnassa. Siihen kuuluu viisi kuntaa, ja Euroopan unionin alueluokitusjärjestelmässä sen LAU 1 (NUTS 4) -numero on 044.Seuraavassa kuvaajassa on esitetty seutukunnan väestönkehitys viiden vuoden välein vuodesta 1980 lähtien. Käytetty aluejako on 1.1.2017 tilanteen mukainen.


title: Susilo Bambang Yudhoyono

text: Susilo Bambang Yudhoyono (s. 9. syyskuuta 1949) on indonesialainen eläkkeellä oleva kenraali ja maan kuudes presidentti, joka hallitsi 2004-2014. Hän oli Indonesian ensimmäinen suoraan vaaleilla valittu presidentti. Yudhoyono voitti syyskuussa 2004 presidentinvaalien toisella kierroksella virkaa tekevän presidentti Megawati Sukarnoputrin. Hän vannoi virkavalan 20. lokakuuta 2004 yhdessä varapresidentti Jusuf Kallan kanssa.


title: Susilo Bambang Yudhoyono

text: Yudhoyono syntyi Itä-Jaavalla alemman keskiluokan perheeseen. Myös hänen isänsä oli upseeri. Myös hän halusi sotilasuralle, muttei päässyt ensimmäisellä kerralla sotilasakatemiaan. Hän opiskeli aluksi teknologisessa instituutissa ja opettajankoulutuksessa ennen pääsyään akatemiaan 1970. Valmistuttuaan huippuarvosanoin hän liittyi strategisen reservin KOSTRAD-joukkoihin. Kielitaitonsa ansiosta hän pääsi myös laskuvarjojoukkojen jatkokoulutukseen Fort Benningissä Yhdysvalloissa.


title: Susilo Bambang Yudhoyono

text: Yudhoyono palasi Indonesiaan 1976 ja palveli maahan liitetyssä Itä-Timorissa, jossa armeija syyllistyi useisiin ihmisoikeusloukkauksiin. Hän sai myös lisäkoulutusta Yhdysvalloissa sekä harjoitteli viidakkosodankäyntiä Panamassa, panssarintorjuntaa Länsi-Saksassa ja Belgiassa sekä kävi esikuntakurssit Fort Leavenworthissa ja sai Yhdysvalloissa myös ylemmän korkeakoulututkinnon Webster Universityssa 1991.


title: Susilo Bambang Yudhoyono

text: Vuonna 1997 Yudhoyono nimettiin armeijan sosiaalipoliittisten asioiden pääesikuntaan.


title: Susilo Bambang Yudhoyono

text: Indonesian pitkäaikaisen johtajan Suharton erottua toukokuussa 1998 jälkeen maan armeija ABRI yhdistettiin hänen valtaansa ja sen poliittista roolia vähennettiin ja se jaettiin vakinaiseen armeijaan sekä poliisiin. Yudhoyonon suosio alkoi kasvaa asemassaan hänen esitettyään uudistusmielisiä ideoilta.


title: Susilo Bambang Yudhoyono

text: Presidentti Abdurrahman Wahid nimitti hänet 1999 kaivosten- ja energiaministeriksi. Yudhoyono lopetti tuolloin sotilasuransa kenraaliluutnanttina, mutta sai myöhemmin ylennyksen täydeksi kenraaliksi. Elokuussa 2000 Yudhoyono nimitettiin politiikan ja turvallisuuden ministeriksi, tavoitteenaan erottaa armeija valtionhallinnosta.


title: Susilo Bambang Yudhoyono

text: Kun Kansan neuvoa-antava kokous (MPR) erotti Wahidin heinäkuussa 2001 ja nimitti varapresidentti Megawatin hänen tilalleen, Yudhoyono asettui ehdolle varapresidentiksi. Hän perusti oman Demokraattisen puolueensa (Partai Demokrat) 9. syyskuuta 2001. Asemaan valittiin kuitenkin Hamzah Haz. Yudhoyono jatkoi entisessä asemassaan Megawatin alaisuudessa. Lokakuun 2002 Balin pommi-iskujen jälkeen Yudhoyono sai mainetta tehokkaasta toiminnastaan varsinkin terrorismin vastaista sotaa käyvissä Australiassa ja Yhdysvalloissa. Lisäksi hän aloitti sotilashyökkäyksen Acehin itsenäisyyttä vaativaa Vapaa Aceh -liikettä vastaan.


title: Susilo Bambang Yudhoyono

text: Yudhoyono oli Megawatin turvallisuusasioista vastaavana ministerinä aina maaliskuuhun 2004 asti, jolloin hän jätti hallituksen presidentin kanssa käydyn julkisen riidan jälkeen ja alkoi kampanjoida presidentiksi. 20. syyskuuta 2004 järjestetyssä vaalissa hän sai 60,87 % äänistä Megawati Sukarnoputrin 39 %:ia vastaan.


title: Susilo Bambang Yudhoyono

text: Vuoden 2004 Intian valtameren maanjäristys ja sitä seuranneet hyökyaallot sattuivat kaksi kuukautta hänen presidenttikautensa alun jälkeen.


title: Susilo Bambang Yudhoyono

text: Maan talouskasvu jäi vuonna 2005 5,6 %:iin ja laski 2006 5,4 %:ään, mikä jäi paljon jälkeen hänen ennen vaaleja tavoitteekseen asettamasta 7 %:sta. Maalis- ja lokakuussa 2005 hallitus teki epäsuositun päätöksen leikata öljyn hinnan tukiaisia, mikä nosti polttoaineen hintoja 29 % ja 125 %. Tämä salli hallituksen käyttää säästyneitä varoja koulutukseen ja terveydenhuoltoon. Maata kehitettiin erityisesti infrastruktuurin alalla ja köyhyyttä pyrittiin poistamaan. Erityisesti energiasektori ja panostus biopolttoaineisiin olivat hallituksen painopistealueina.


title: Porin seutukunta

text: Porin seutukunta on yksi Suomen seutukunnista. Se sijaitsee Satakunnan maakunnassa. Siihen kuuluu kahdeksan kuntaa, ja Euroopan unionin alueluokitusjärjestelmässä sen LAU 1 (NUTS 4) -numero on 043. seutukunnassa oli asukasta.Seuraavassa kuvaajassa on esitetty seutukunnan väestönkehitys viiden vuoden välein vuodesta 1980 lähtien. Käytetty aluejako on 1.1.2017 tilanteen mukainen.


title: Rauman seutukunta

text:
Rauman seutukunta on Rauman ja lähikuntien muodostama talousalue Satakunnan maakunnassa. Se on yksi Suomen seutukunnista ja sen EU:n alueluokittelun mukainen LAU 1 -numero on 041.
Seutukuntaan kuuluu neljä kuntaa, joiden alueella oli asukasta.


title: Rauman seutukunta

text: Raumalla ja sen lähialueilla puhutaan erikoista murretta, "rauman giältä". Murre kuuluu lounaismurteiden ryhmään. Murteen on kirjalliseen muotoon siirtänyt Hj. Nortamo teoksissaan.Seuraavassa kuvaajassa on esitetty seutukunnan väestönkehitys viiden vuoden välein vuodesta 1980 lähtien. Käytetty aluejako on 1.1.2017 tilanteen mukainen.


title: Tommi Evilä

text: Jaakko Tommi Kristian Evilä (s. 6. huhtikuuta 1980 Tampere) on aktiiviuransa päättänyt suomalainen pituushyppääjä. Hän edusti urheilu-urallaan Tampereen Pyrintöä ja hänen valmentajanaan toimi hänen isänsä Juhani Evilä.


title: Tommi Evilä

text: Evilä on yhdeksänkertainen pituushypyn suomenmestari. Arvokisoissa hän saavutti pronssimitalin Helsingin MM-kisoista 2005.


title: Tommi Evilä

text: Evilä nousi Suomessa lopullisesti suuren yleisön tietoisuuteen 2005 yleisurheilun MM-kilpailujen yhteydessä selviytymällä pituushyppyfinaaliin uudella suomenennätystuloksella 818 cm ja voittamalla loppukilpailussa pronssia myötätuulituloksella 825 cm ollen MM-kisojen ainoa suomalainen mitalisti. Evilä paransi SE:tä tulokseen 819 cm Suomi–Ruotsi-maaottelussa Göteborgissa 2005. Samana vuonna hänet valittiin Vuoden yleisurheilijaksi.


title: Tommi Evilä

text: 28. kesäkuuta 2008 Evilä paransi jälleen omaa Suomen ennätystään hyppäämällä Göteborgissa tuloksen 822 cm. Samalla hän ylitti olympialaisten A-rajan kahdella sentillä. Pekingin olympialaisissa 2008 Evilä hyppäsi kaksi yliastuttua ja viimeisellään 788 cm, eikä selviytynyt finaaliin.


title: Tommi Evilä

text: Evilän myötätuuliennätys on 841 cm (+3,8 m/s), joka on kaikkien aikojen pisin suomalaisen hyppäämä tulos. Hän jakoi myös 22-vuotiaiden Suomen ennätystä 804 cm, kunnes Roni Ollikainen hyppäsi 16. kesäkuuta 2012 sentin pidemmälle.


title: Tommi Evilä

text: Evilä hyppäsi Helsingin EM-kisoissa 2012 pituushypyn karsinnassa viimeisellä karsintahypyllään 801 cm ollen karsinnan viidenneksi paras ja selviytyen pituushypyn finaaliin. Finaalissa hän hyppäsi 779 cm ja sijoittui kilpailun kymmenenneksi.


title: Tommi Evilä

text: Keväällä 2013 Evilälle tehtiin polven tähystysleikkaus. Saman vuoden syksyllä hänellä havaittiin neljännen asteen välilevyn pullistuma, joka leikattiin. Leikkauksen vuoksi hän jätti pituushypyn hallikauden 2014 kokonaan väliin. Evilä lopetti aktiiviuransa kauden 2014 jälkeen.


title: Tommi Evilä

text: Evilä hyppäsi uransa aikana yli 8 metriä sallituissa oloissa 28 eri kilpailussa.


title: Tommi Evilä

text: Evilän elämästä on ilmestynyt Mika Wickströmin kirjoittama kirja "Ilmiö Evilä" (Aamulehti Kirjat), joka julkistettiin 15. elokuuta 2006 Olympiastadionilla.


title: Tommi Evilä

text: Evilä asuu Tampereella, on naimisissa ja hänellä on vuonna 2014 syntynyt poika ja Asta-niminen vaimo odottaa heille toista lasta, jonka on määrä syntyä loppuvuodesta 2016. Evilä opiskelee Tampereen teknillisessä yliopistossa diplomi-insinööriksi pääaineenaan materiaalitekniikka. Hänen harrastuksiinsa kuuluu muun muassa kitaran soitto.


title: Tommi Evilä

text: Evilä toimi ääninäyttelijänä animaatioelokuvissa "Kung Fu Panda", "Kung Fu Panda 2" ja "Kung Fu Panda 3" mestari Apinan roolissa. Syksyllä 2014 Evilä oli kilpailijana "Tanssii tähtien kanssa" -ohjelman yhdeksännellä tuotantokaudella.


title: Tommi Evilä

text:
Syyskuussa 2016 Evilä valittiin Suomen Urheiluliiton Tampereen alueen valmennuspäälliköksi. Lisäksi hän toimii Tampereen Pyrinnön valmennuspäällikkönä. Evilä on suorittanut ammattivalmentajan tutkinnon.
Myötätuulessa:


title: Keski-Karjalan seutukunta

text: Keski-Karjalan seutukunta on yksi Suomen seutukunnista. Se sijaitsee Pohjois-Karjalan maakunnassa. Siihen kuuluu kolme kuntaa, ja Euroopan unionin alueluokitusjärjestelmässä sen LAU 1 (NUTS 4) -numero on 124.


title: Keski-Karjalan seutukunta

text: Keski-Karjalan seutukunnasta tuli anomuksestaan vuoden 2009 alusta äkillisen rakennemuutoksen alue, jona se oli vuoden 2010 loppuun. Uudelleen seutukunta joutui äkillisen rakennemuutoksen alueeksi syksyllä 2011.Seuraavassa kuvaajassa on esitetty seutukunnan väestönkehitys viiden vuoden välein vuodesta 1980 lähtien. Käytetty aluejako on 1.1.2017 tilanteen mukainen.


title: Pielisen Karjalan seutukunta

text: Pielisen Karjalan seutukunta on yksi Suomen seutukunnista. Se sijaitsee Pohjois-Karjalan maakunnassa. Siihen kuuluu kolme kuntaa, ja Euroopan unionin alueluokitusjärjestelmässä sen LAU 1 (NUTS 4) -numero on 125.Seuraavassa kuvaajassa on esitetty seutukunnan väestönkehitys viiden vuoden välein vuodesta 1980 lähtien. Käytetty aluejako on 1.1.2017 tilanteen mukainen.


title: Rituaali

text: Rituaali tarkoittaa uskonnollisen toimituksen tai muun juhlamenon vakiintunutta suoritustapaa tai tällaista toimitusta, varsinkin palvontamenoja. Tällaisia ovat esimerkiksi kaste, rippi, jumalanpalvelus ja pyhiinvaellus. Usein sanoja "riitti" ja "rituaali" käytetään synonyymeinä.


title: Rituaali

text: Ritualisoitunut käyttäytyminen on stereotyyppistä, kaavamaista ja toistuvaa. Toiminnan ja sen päämäärän välinen suhde on epäselvä, eli rituaaliin osallistujilla ei useinkaan ole selvää käsitystä siitä, miksi rituaalin suorittaminen aiheuttaa toivottavan vaikutuksen. Yhteisöt voivat pitää rituaalejaan välttämättöminä. Rituaaleista poikkeamista voidaan pitää vaarallisena, usein jostain tuntemattomasta syystä. Yhteisöllistä rituaalia noudattavan yksilön usko voi vahvistua. Hän voi samalla osoittaa olevansa aidosti sitoutunut yhteiseen perinteeseen ja on luotettava yhteistyökumppani.


title: Rituaali

text: Yhden selitysluokan mukaan rituaalien avulla esitetään näkemyksiä todellisuudesta, ja rituaalit ovat kulttuurisia kommentteja todellisuuden luonteesta ja maailman järjestyksestä. Toisen selitysluokan mukaan rituaalit ovat puhtaasti ekspressiivisiä suorituksia, jotka eivät pyri selittämään maailmaa vaan ilmaisevat symbolisesti keskeisiä arvoja rituaalin suorittavan yhteisön sosiaalisesta elämästä, samalla välittäen niitä osallistujilleen. Tähän luokkaan kuuluvat myös ne selitykset, joiden mukaan rituaalit palvelevat mekanismina, jolla ihmisten tietämättä säädellään ja kontrolloidaan yhteisön sosiaalista järjestystä ja luontosuhdetta.


title: Rituaali

text: Uskonnollisella rituaalilla on usein esikuva, joka toimii mallina rituaalin suorittamiselle. Tämä esikuva kerrotaan mytologiassa, joka kertoo myyttisestä alkuajasta, jolloin todellisuuden malli luotiin. Rituaali on siis todeksi tehtyä myyttiä. Tämän vuoksi esimerkiksi varhaiskantaisten uskontojen parannusrituaalissa samaani saattaa toistaa luomistapahtuman. Kristillisessä perinteessä ehtoollinen viittaa aina Jeesuksen asettamaan ehtoolliseen.


title: Rituaali

text: Uskonnon alueella rituaali toimii keinona erottaa pyhä ja arkipäiväinen eli profaani toisistaan ja siirtyä pyhän alueelle. Rituaalien tarkoituksena voi olla usein myös erilaisten siirtymävaiheiden merkitseminen. Tällaista voi olla esimerkiksi siirtymiset vuodenajasta tai ikäkaudesta toiseen.


title: Rituaali

text: Yliluonnollisia olentoja kuten jumalia ja henkiä lähestytään, torjutaan, lepytetään, palvotaan ja pyydetään avuksi yleensä rituaalisessa kontekstissa. Tällaisia rituaaleja ovat esimerkiksi uhraaminen, rukoilu tai senkaltainen ilmaisu, tai jumalanpalvelus. Uskonnollisen järjestelmän julkinen näyttäytyminen tapahtuu erilaisten rituaalien kautta.


title: Rituaali

text: Rituaaleilla selitetään, symboloidaan ja ylläpidetään myös poliittista valtaa ja yhteiskunnallista hierarkiaa. Tällaisia rituaaleja ovat esimerkiksi presidentin uudenvuodenpuhe, itsenäisyyspäivän vastaanotto, tai etikettisäännöt lähestyttäessä valtionpäämiehiä. Kansallisia rituaaleja ovat esimerkiksi kansallislaulun soittaminen tiettynä ajankohtana tai urheilutapahtumien palkinnonjakoseremoniat kansallissymboleineen. Tällaiset rituaalit kiinnittyvät symboleihin, jotka informoivat katsojia ja kuulijoita tilaisuuteen kiinnittyvistä merkityksistä. Samalla rituaalin osallistujat kommunikoivat symbolien välityksellä toistensa ja performanssin yleisön kanssa.


title: Kajaanin seutukunta

text: Kajaanin seutukunta on yksi Suomen seutukunnista. Se sijaitsee Kainuun maakunnassa. Siihen kuuluu neljä kuntaa, ja Euroopan unionin alueluokitusjärjestelmässä sen LAU 1 (NUTS 4) -numero on 182. seutukunnassa oli asukasta.Seuraavassa kuvaajassa on esitetty seutukunnan väestönkehitys viiden vuoden välein vuodesta 1980 lähtien. Käytetty aluejako on 1.1.2017 tilanteen mukainen.


title: Kehys-Kainuun seutukunta

text: Kehys-Kainuun seutukunta on yksi Suomen seutukunnista. Se sijaitsee Kainuun maakunnassa. Siihen kuuluu neljä kuntaa, ja Euroopan unionin alueluokitusjärjestelmässä sen LAU 1 (NUTS 4) -numero on 181.Seuraavassa kuvaajassa on esitetty seutukunnan väestönkehitys viiden vuoden välein vuodesta 1980 lähtien. Käytetty aluejako on 1.1.2017 tilanteen mukainen.


title: Imatran seutukunta

text: Imatran seutukunta on yksi Suomen seutukunnista. Se sijaitsee Etelä-Karjalan maakunnassa. Siihen kuuluu neljä kuntaa, ja Euroopan unionin alueluokitusjärjestelmässä sen LAU 1 (NUTS 4) -numero on 093.


title: Imatran seutukunta

text: 1. tammikuuta 2005 Parikkala, Saari ja Uukuniemi yhdistyivät Parikkalan kunnaksi. Yhdistymisen jälkeen Parikkala olisi ollut Kärkikuntien seutukunnan ainoa kunta, mutta Kärkikuntien seutukunta lakkautettiin ja Parikkala siirtyi Imatran seutukuntaan.


title: Imatran seutukunta

text: Seuraavassa kuvaajassa on esitetty seutukunnan väestönkehitys viiden vuoden välein vuodesta 1980 lähtien. Käytetty aluejako on 1.1.2013 tilanteen mukainen.


title: Lappeenrannan seutukunta

text: Lappeenrannan seutukunta on yksi Suomen seutukunnista. Se sijaitsee Etelä-Karjalan maakunnassa. Sen LAU 1 (NUTS 4) -numero on 091. Väestömäärä oli asukasta.Seuraavassa kuvaajassa on esitetty seutukunnan väestönkehitys viiden vuoden välein vuodesta 1980 lähtien. Käytetty aluejako on 1.1.2013 tilanteen mukainen.


title: Länsi-Saimaan seutukunta

text: Länsi-Saimaan seutukunta oli yksi Suomen seutukunnista. Se sijaitsi Etelä-Suomen läänissä, Etelä-Karjalan maakunnassa. Kun seutukunta yhdistettiin vuoden 2009 alussa Lappeenrannan seutukuntaan, siihen kuului kuusi kuntaa, ja Euroopan unionin alueluokitusjärjestelmässä sen LAU 1 (NUTS 4) -numero oli 092.